टटका खबर, बियफे, ८ मार्च २०१२ – टटका खबर\nटटका खबर, बियफे, ८ मार्च २०१२\nअबकी होली दू दिन मनावल जाई. कुछ जगहा आजु मनावल जात बा कुछ जगहा काल्हु मनावल जाई. आप सबके होली के बधाई.\nसमाजवादी पार्टी तय ना कर पवलसि कि के बनी मुख्यमंत्री. अब फैसला दस तारीख के लिहल जाई. ओकरा बाद बारह तारीख के शपथ ग्रहण होखे के बात कहल जात बा. काल्हु मुलायम सिंह आ अखिलेश सिंह राज्यपाल से मिल के सरकार बनावे के दावा पेश कइलन.\nखेसारी आ खेसारी के दाल पर लागल रोक बिहार सरकार हटा लिहलसि. कहलसि कि बिना कवनो ठोस कारण के एकरा व्यापार पर रोक लगा दिहल गइल रहे जबकि खेती आ उपजावे पर कवनो रोक ना रहुवे.\nसारण जिला के कोपा इलाका के बँसडीला का सामने छपरा सिवान मेन रोड पर जाम लगा के जैतपुर गाँव के कुछ लोगन के फायरिंग का खिलाफ प्रदर्शन भइल. झगड़ा के शूरुआत ट्रक आ मैजिक गाड़ी के टक्कर से भइल. ओकरा बाद हर्जाना वसूले खातिर ट्रक के ड्राइवर से मारपीट कइल लोग. अगिला दिने जैतपुर के कुछ लोग आ के बँसडीला के राजू पाण्डेय का घर पर फायरिंग कइल. जाम लगावे वाला लोग एगो निजी गाड़ी पर पथराव कर के नुकसान चहुँपावल त वाहन मालिक केस कर दिहलन. एह मामिला में राजू पाण्डेय के गिरफ्तार कर लिहल गइल बा.\nबकाया वसूल के घरे लवटत बक्सर के एगो व्यापारी वीरेन्द्र केसरी के गोली मार के मंगल का दिने लूट लिहल गइल.\nकांग्रेसी नेता आ केन्द्रीय मंत्री जयन्ती नटराजन आ राजीव शुक्ला के कहना बा कि लोकसभा के मध्यावधि चुनाव के कवनो अनेसा नइखे. तृणमूल कांग्रेस के दिनेशो तिवारी के कहना इहे बा कि तृणमूल संप्रग के नाव पलटे के कवनो योजना नइखे बनवले.\nअवैध खनन माफिया मध्यप्रदेश में मोरैना जिला के बानमोर के एगो पुलिस अधिकारी के कचार के मुआ दिहले जब ऊ अधिकारी नरेन्द्र कुमर एगो ट्रैक्टर के रोकवावे के कोशिश करत रहले जवना पर अवैध खनन से निकालल गिट्टी लादल रहुवे.\nहिसार में जाट आरक्षण आंदोलन हिंसक हो गइल. सेना के मार्च करावल गइल.\nप्रकाश सिंह बादल के शिरोमणि अकाली दल के नेता चुन लिहल गइल आ अब ऊ शूक का साँझ मुख्यमंत्री पद के शपथ लीहें.\nगोवा में भाजपा गठबन्हन सरकार के शपथ ग्रहण शुक के साँझ करावल जाई, मुख्यमंत्री बनीहें मनोहर पर्रिकर.\nचेक बाउंस होखला का मामिला में चेक लिखे वाला क्रिकेटर रहल अजहरुद्दीन पर पन्द्रह लाख रुपिया जुर्माना लगावल गइल.\nउत्तराखंड में सरकार बनावे के दावा करे के फैसला लिहलसि काग्रेस. कहलसि कि ऊ सबले बड़ पार्टी बन के जीतल बिया आ ओकरा सरकार बनावे के मौका मिले के चाहीं. ओने भाजपा जोगाड़ में लागल बिया बहुमत जुटावे के. एह बीच निर्दलीय जीत के आइल विधायकन के चाँदी हो गइल बा.\nभारत के कहना बा कि ईरान पर हमला कइला के नतीजा बहुते भयावह होखी. भारत के ईरान नीति के अमेरिका में आलोचना होखत बा ओकरे जबाब में भारत सरकार आपन राय रखले बिया.\nराहुल द्रविड़ क्रिकेट के टेस्ट मैच खेलला से सन्यास लिहल तय कइले.\nतिसरका फाइनल मैच में आस्ट्रेलिया श्रीलंका के सोलह रन से हरा के तिकोनिया मैच शृंखला के चैंपियन बन गइल.\nआस्ट्रेलिया श्रीलंका का बीच तिसरका फाइनल आजु खेलल जाई. एहसे पहिले दुनु टीम एकहएक गो फाइनल जीतले बाड़ी सँ. तीनो फाइनल में दू गो फाइनल जीते वाला के तिकोनिया एकदिना शृंखला के विजेता मानल जाई.\nलगातार हारत क्रिकेट टीम का बावजूद भारत के क्रिकेट बोर्ड प्रसारण अधिकार के आधार दाम बढ़ा दिहलसी.\nदक्खिन अफ्रीका आ न्यूजीलैंड टीम का बीच होखत टेस्ट मैच का पहिला दिने बरखा का चलते खेल पूरा ना हो सकल. दक्खिन अफ्रीका सात विकेट का नुकसान पर १९१ रन बनवलसि.\nबुध के जारी भइल फीफा रैंकिग में भारत के १५८ वां जगहा पर राखल गइल बा.\nबजट से पहिले पेट्रोल डीजल के दाम नइखे बढ़े जात.\nपुरनका जमाना के मशहूर संगीतकार रवि, जिनकर पूरा नाम रहल रविशंकर शर्मा, जे वक्त, नील कमल, चौदहवीं के चाँद, हमराज, निकाह, दो बदन, गुमराह, आनन्द मठ वगैरह फिलिमन के संगीत दिहले रहले, के काल्हु बुध का दिने मुंबई के एगो अस्पताल में निधन हो गइल. बाद में ऊ मलयालमो फिलिम के संगीत देबे लागल रहलन.\nसुप्रीम कोर्ट के फैसला आइल बा कि विदेश में मौजूद कॉलेजन से मिलल मेडिकल डिग्री तबले भारत में प्रैक्टिस करे लायक ना मानल जाई जबले ऊ डिग्री ओह देश में मान्य नइखे. अगर मान्य बा त ऊ लोग भारत में स्क्रीनिंग टेस्ट दे के प्रैक्टिस कर सकेला.\nकोलकाता हाई कोर्ट कहलसि कि पश्चिमबंगाल में सगरी छात्र संघ चुनाव राज्य चुनाव आयोग का देखरेख में करवावल जाव. विद्यार्थियन के कोर्ट सलाह दिहलसि कि पढ़ाई पर ध्यान देव लोग ना कि कवनो संगठन पर जुड़ला पर.\n«« टटका खबर, बुध ७ मार्च २०१२\nटटका खबर, शुक, ९ मार्च २०१२ »»


महुआ निकलल कलाकारन का तलाश में – Anjoria\nMar 31, 2011 कलाकार खोज अभियान, महुआ टीवी\nभोजपुरी टीवी चैनल महुआ टीवी आपन इतिहास दोहरावे जा रहल बा. “सुर संग्राम” आ “डांस संग्राम” के मिलल अपार सफलता आ ओह रियलिटी शोअन से मिलल कलाकारन के आज सभे जाने लागल बा. एही कड़ी में अबकी महुआ माटी से जुड़ल कलाकारन के तलाश में निकलल बा जवना लोग के अभिनय के दुनिया में उतारल जाई.\nमहुआ टीवी अपना एह खोज के नाम दिहले बा ” कलाकार खोज अभियान”. महुआ के प्रोग्रामिंग हेड कमलेश कुंती सिंह, जे हिन्दी सीरियल लेखन में एगो बड़हन नाम हउवें, के कहना बा कि बिहार आ यूपी में अबिनय प्रतिभा भरल पड़ल बा. अब ओह कलाकारन खातिर ई एगो बड़हन मौका बा जब किस्मत खुद ओह लोग के\nदरवाजा खटखटाये के फैसला कइले बा. जरुरत बा कि लोग बढ़ चढ़ के एह कार्यक्रम में हिस्सा लेबे आ आपन प्रतिभा के निखरे आ सामने आवे के मौका देव.\nकलाकारन के खोज के एह आडिशन में हर उम्र के कलाकार शामिल हो सकेलें. आडिशन के जज रहीहें कमलेश कुंती सिंह, कार्यकारी निर्मात्री विनिता उपाध्याय, आ चैनल के वरिष्ठ अधिकारी पंकज तिवारी. आडिशन खातिर प्रतिभागियन के निबन्धन सबेरही से शुरु कर दिहल जाई. नामाकंन का समय आपन दू गो पासपोर्ट फोटोग्राफ आ परिचय प्रमाण पत्र ले आवल जरुरी होखी.\nआडिशन के काम पहली अप्रेल के लखनऊ के विधानसभा मार्ग पर चरण होटल में, ३ अप्रेल के गोरखपुर के जटाशंकर चौराहा पर विजय बैंक्वेट हॉल में, ५ अप्रेल के इलाहाबाद के १२४ ए, एम जी मार्ग स्थित होटल साकेत में, ६ आ ७ अप्रेल के बनारस के रामकटोरा में हैप्पी मॉडल स्कूल में, ८ आ ९ अप्रेल के पटना के फ्रेजर रोड पर सूर्या अपार्टमेंट के विश्व संवाद केन्द्र में, १० अप्रेल के राँची के पुरुलिया रोड पर सत्य भारती में आ आखिरी आडिशन ११ अप्रेल के जमशेदपुर के कल्याण निकेतन में लिहल जाई.\n12 thought on “महुआ निकलल कलाकारन का तलाश में”\nभोजपुरी सिरियल फिल्म में काम करे के इक्छुक बानी. ये फिल्ड में दुर दुर तक कौनो रिश्ता नाता नईखे. कवनो अनुभव भी नईखे लेकिन काम जबर्दस्त कर सकेनी, अगर चान्स मिलि तब.\nकृपया विस्तार से आपन नियम व शर्त बताइं.


टटका खबर, सोमार, २ अप्रेल २०१२ – टटका खबर\nयुपी के पीसीएस परीक्षा २००९ के परिणाम निकल गइल जवना में पूर्वांचल के अभ्यर्थियन के बहुते सफलता मिलल बा. बलिया से खंडवा गाँव के अजीत सिंह, उरैनी गाँव के दुर्गेश सिंह, नीरूपुर के जीतेन्द्र तिवारी, हालपुर के शुभा सिंह, आ मनियर गुदरी बाजार के जितेन्द्र कुमार शामिल बाड़े.\nशिक्षा के अधिकार कानून का चलते छह से चौदह साल के बच्चन खातिर मुफ्त स्कूली शिक्षा जरूरी बन गइला से स्कूल छोड़े वाला बचवन का संख्या में बहुते गिरावट आइल बा खास कर के बिहार आ झारखंड में. ई बात केन्द्रीय मानव संसाधन मंत्री कपिल सिब्बल कहलें.\nअगिला साल से देश भर में स्कूल में नउवीं क्लास से लिहले कालेज ले व्यावसायिक पाठ्यक्रम शुरू कर दिहल जाई. एह योजना के तेरह अप्रेल के दिल्ली में होखे वाला शिक्षा सचिवन का बइठक में अंतिम रूप दिहल जाई.\nनिजी प्लेसमेंट एजेन्सियन के धोखाधड़ी आ गैरकानूनी काम रोक लगावे खातिर केन्द्र सरकार एगो त्रिपक्षीय समिति बनावे के प्रस्ताव रखले बिया.\nसमाजवादी पार्टी के विधायक बार बार अपना दबंगई खातिर खबरन में आवत बाड़े. अबकी बेर देवरिया के विधायक शाकिर अली रेल प्लेटफार्म पर आपन घोड़ा दउड़वले आ एकरा के जायजो ठहरावत कहले कि उनुकर समर्थक उनुका स्वागत में घोड़ा ले के आइल रहलें आ एहमें कवन गलती बा.\nलोकमंच के नेता अमर सिंह अब राजनीति से उबिया गइल बाड़न आ अब बस अपना परिवारे के चिंता करीहें. पूछला पर कहलन कि मुलायमो त इहे करत बाड़न. अमर सिंह मिर्जापुर में विंध्याचल मंदिर आइल रहलें जहाँ पत्रकारन के सवाल का जवाब में ई बात कहलन.\nडाक विभाग एह साल यूपी समेत देश के छह गो राज्य में अपना एक हजार चुनिन्दा डाकघरन में एटीएम मशीन लगवाई.\nराष्ट्रीय स्वर्ण चतुर्भुज योजना में बनल चार लेन के गोरखपुर बाईपास रोड काल्हु अतवार से जनता खातिर खोल दिहल गइल. लोकार्पण केन्द्रीय मंत्री जितिन प्रसाद कुँअर आरपीएन सिंह आ योगी आदित्यनाथ का मौजूदगी में कइलें.\nगाजीपुर के नोनहरा थाना के खोजापुर गाँव में शनिचर का रात कुछ लोग सूतल मरद मेहरारू पर तेजाब फेंक दिहल जवना से पति के अस्पताल ले जात में मौत हो गइल आ गंभीर रूप से झँउसल पत्नी के इलाज बनारस में करावल जा रहल बा. तेजाब के फेंकल भा काहें फेकल ई पता नइखे लागल.\nबिहार सरकार बड़हन पैमाना पर सड़क बनावे में लागल बिया. एह साल सड़क बनावे का काम पर छह हजार करोड़ रुपिया खरच करे के योजना बा.\nसिवान जिला के दरौली में पीपा पुल से एगो बोलेरो पलट के सरयू में गिर गइल जवना से दू आदमी डूब गइले. बाकी लोग के बचा लिहल गइल. मरे वाला बलिया से आवत रहलें.\nगृह मंत्रालय राज्य सरकारन के निर्देश भेजले बा कि पुलिस में कम से कम एक तिहाई औरत होखल जरूरी रही आ साल २०२० ले एहमें के कमी पूरा कर लेबे के होई.\nगोवा में आजु से पेट्रोल एगारह रुपिया सस्ता हो गइल बा. राज्य सरकार पेट्रोल पर से आपन टैक्स बहुते घटा दिहलसि जवना से ई कमी भइल बा.\nउत्तराखण्ड में मुख्यमंत्री विजय बहुगुणा मंत्रिमण्डल के सदस्यन के बीच विभागन के बँटवारा कर दिहले.\nरामनवमी के पर्व काल्हु देशभर में धार्मिक श्रद्धा उल्लास से मनावल गइल.\nबहुते बूढ़ कांग्रेसी नेता एन के पी साल्वे के काल्हु लमहर बीमारी का बाद दिल्ली के एगो अस्पताल में निधन हो गइल.\nरूस में एगो हवाई जहाज साइबेरिया में दुर्घटनाग्रस्त हो गइल बा जवना चलते ओह पर सवार ४३ लोग में से नाहियो त सोलह लोग के मौत हो गइल बा.\nम्यामां में विपक्षी नेशनल लीग फॉर डेमोक्रेसी के दावा बा कि आँग सान सू ची, संसद के निचले सदन के चुनाव जीत गइल बाड़ी बाकिर अबहीं एकर सरकारी पुष्टि नइखे भइल. साल १९९० के चुनाव में सू ची के पार्टी विशाल बहुमत से जीतल रहे जवना का बाद सेना तख्ता पलट के सू ची के पन्द्रह साल ले नजरबंद रखलसि. अब विश्व जनमत का दबाव पर विदेशी पर्यवेक्षकन का निगरानी में चुनाव करावल गइल रहे.\nग्रुप ऑफ फ्रेन्ड्स ऑफ द सीरियन पीपुल के सम्मेलन में संयुक्त राष्ट्र के शांति मिशन के समर्थन कइल गइल बा.\nभारत के महिला पहलवान गीता लंदन ओलंपिक खातिर क्वालीफाई कर लिहली. ऊ कजाकिस्तान के अस्ताना में भइल एशियाई ओलंपिक क्वालीफाइंग टूर्नामेंट के ५५ किलो भार वर्ग में कोरिया के जी इयून युम के हराके स्वर्ण पदक जीतली. एहमें भारत के डेढ़ दर्जन महिला पहलवान शामिल भइल रही.\nभारत के लिएंडर पेस आ चेक गणराज्य के रादेक स्टेपानेक के जोड़ी मियामी मास्टर्स टेनिस टूर्नामेंट के पुरुष डबल्स के खिताब जीत लिहलसि.\nभारत आ संयुक्त अरब अमीरात सीमा शुल्क समझौता पर हस्ताक्षर कर दिहले जवना से दुनु देश के बीच ब्यापार सहयोग बढ़ी आ सीमा शुल्क चोरी पर लगाम लागी.\nकाल्हु अतवार का दिन से टेलीफोन, रेस्तरां में खाना, कोरियर, क्रेडिट कार्ड समेत सगरी सेवा अउरी महँग हो गइल काहे कि अब साढ़े बारह फीसदी का दर से सेवा कर लागे लागल बा.\nकाल्हुवे से मोटरो बीमा के दर बहुते बढ़ गइल बा. एह में छह से ले के चालीस फीसदी ले बढ़ोतरी भइल बा.


राजनीति में इज्जत आ पांक में सम्बंध – Anjoria\nराजनीति में इज्जत आ पांक में सम्बंध\nJanuary 22, 2014 Editor लस्टम पस्टम 0\nरामचेला बाबा लस्टमानंद से पूछले कि राजनीति में भ्रष्टाचार के अलावा आउर का होला?\nबाबा मुस्किअइले आ कहले भ्रष्टाचार त राजनीति के फल होला ओकरा में शामिल ना होला. राजनीति के आपन एगो संसार होला आ ओह में रहेला में इज्जत आ पांक. पांक आ इज्जत जब-जब बिगल जाला, तब-तब राजनीति में तनि गति आवेला. ना त राजनीति पांक भरल नाला अस प्रवाहहीन लउकेला. अइसन राजनीति से लोग बोर हो जाला. नाला के पांक निकल के जब सड़क पर आवेला त, तब कीचड़ के नीचे के धीमा बहाव तेज हो जाला आ बुझाये लागेला कि बहाव केवना ओर जाऽता.\nइहे हाल राजनीतिओ के बा. पांक राजनीति के स्थायी भाव ह. राजनीति जहां बा, पांक उहां बा. इज्जत राजनीति के स्वाभाविक अंग ह, काहेकि नेता आ इज्जत के बीच ओसहीं स्थाई स्थायी संबंध ह, जइसन कि राजनीति आ भ्रष्टाचार में होला. माने कि इज्जत बेइज्जत होखला के बावजूद नेता के साथ सटल रहेला. इज्जत, इज्जत ह, भले ऊ कइसनों होखो. चाहे ऊ नेता के हो चाहे केहू अउरी के. इज्जत पर पांक पोतल जा रहल बा. राजनीति में ई बात अक्सर सुने के मिलेला, काहे कि इज्जत आ पांक दूनों राजनीति के स्थाई भाव ह. लेकिन ई जान ल रामचेला राजनीति में अक्सर इज्जत पर पांक ना डालल जाला बलुक इज्जत पर से पांक हटावल जाला.\nई काम जनहित में होला. कहल ना जाला कि जबले इज्जत आ पांक दाबल ढांकल बा तले ठीक लेकिन जब ई ढेर दिन ले दबाइल रहेला त बसाए लागेला. चारू इयोर रहल कठिन हो जाला. ई जान ल कि राजनीति में इज्जत जतने उछली ओतने चमकी. जे लोग एकरा दाबे ला ऊ जमाखोर ह आ रामचेला जमाखोरी पाब्लिक के हित में ना ह.\nजले इज्जत एंकाइल रही तले इज्जतदार के असली रुप प्रगट ना होई. ओकर विकास तबे होला जब ओहपर से पांक हट जाला. जब पांक हट जाई त राजनीतीज्ञ नंगा हो जाई आ नंगा आदमी के कवन लाज. राजनीति में जेकर इज्जत दागदार नइखे ऊ दमदार नईखे. एही से पांक ‘आप’ पोते चाहे आप पोतीं. लेकिन राजनीति वालन के असली रूप सामने आवे के चाहीं.\nमोनालिसा के स्पेशल सांग\nकाकी के काका नाना (बतकुच्चन – १४४)


टटका खबर, सोमार,7सितम्बर 2020 – टटका खबर\nSep 8, 2020 कुशीनगर, गाजीपुर, गोंडा, गोरखपुर, चंदौली, चंपारण, पलामू, बक्सर, बलिया, बस्ती, बेतुया, सारण, सोनभद्र, हल्दी\nयूपी के मुख्यमंत्री योगी आदित्यनाथ जी सोमार का दिने गोरखपुर के बाबा राघवदास मेडिकल कॉलेज अस्पताल में कई नया निर्माण के उद्घाटन कइलें. एह में प्रदेश के पहिलका बायोसेफ्टी लैब, तीन सौ बेड के नया लेवल थ्री अस्पताल, गेस्ट हाउस, आ सौ बेड के पीजी हॉस्टल शामिल बा. पहिले के लेवल थ्री अस्पताल के क्षमता बढ़ा के अब 70 बेड के गहन चिकित्सा कक्ष आ 130 बेड के आइसोलेशन वार्ड बना दीहल गइल बा.\nदेश के कई शहरन में मेट्रो रेल सेवा सोमार का दिन से फेरु शुरु हो गइल. मुम्बई सरकार मुम्बई में मेट्रो शुरु करे के इजाजत ना दिहलसि त ओहिजा अबहीं बन्दे रही. अनलॉक चार के प्रावधान लागू भइला का बाद अब देश में आदमी भा सामान के आवाजाही पर कवनो रोक नइखे रहि गइल,\nसारण जिला के गड़खा इलाका के करना दखिन टोला गांव के एगो लइका साइकिल से घरे आनत घरी एगो मोटरसाइकिल से लागल धक्का का चलते मर गइल. मोटरसाइकिल छोड़ के ओकर सवार भाग पराइल. रिविलगंज इलाका में माँझी स्वास्थ्य केन्द्र पर ड्यूटी पर जात गुदरी राय चौक के रहे वाली महिला के स्कूटी में ट्रक के धक्का लगला से ओकर मौत हो गइल. ट्रक चालक ट्रक चलावत भाग निकलल. गड़खा इलाका के पोहिया गांव के एगो आदमी बाढ़ का पानी में डूब गइल. डोरीगंज इलाका के मुसेपुर गांव के एगो तीन बरीस के लइका के ट्रैक्टर से कचरइला का बाद ओकर चालक भाग पराइल. खिसियाइल लोग ट्रैक्टर में आग लगा दीहल.\nकुशीनगर के बसडीला गांव के बगही टोला से पिछला सप्ताह से लापता औरत के लाश सोमार का दिने ऊँख का खेत से बरामद भइल बा. तरयासुजान इलाका के रामपुर बंगरा में सोमार का सबेरे आइल हमलावर एगो नवही के दोली मार के मुआ दिहलें. भागत घरी एगो हमलावर गिर पड़ल जवना के लोग पीट पीट के मुआ दीहल.\nपलामू जिला के हुसैनाबाद इलाका में सोमार का दिने उत्तर कोयल नहर से दू गो लाश बरामद भइल.\nगोण्डा जिला के वजीरगंज इलाका में भइल सड़क हादसा में अपना जीजा का साथे बाइक से जात एगो अध्यापिका के मौत हो गइल. बाइक चालक जीजा घवाहिल हो गइल बाड़न. हादसा करे वाला टैंकर चालक भाग पराइल.\nबक्सर ज़िला के डुमरांव इलाका के एगो किराना व्यवसायी रुपिया बैंक में जमा करावे जात कर्मचारी के बाइक के डुमरांव शहीद स्मारक का नियरा धक्का मारि के गिरा दिहला का बाद बाइक से आइल बदमाश पौने लाख रुपिया राखल बैग छिनत फरार हो गइले.\nपिछला 31 अगस्त के भइल हत्या का मामिला में चंदौली पुलिस मरे वाला का साथही मेंहदी बाडी मेकर गैराज में काम करे वाला विनोद विश्वकर्मा के गिरफ्तार कर लिहलसि.\nबस्ती जिला के हरैया इलाका में शौचालय निर्माण में करीब पौन करोड़ के घपला करे के आरोपी ग्राम पंचायत अधिकारी के गिरफ्तार कर लीहल गइल बा.\nसोनभद्र के बीजपुर इलाका में एनटीपीसी रिहंद परिसर का पोखरा में डूबला से डोडहर निवासी एगो संविदा श्रमिक के मौत हो गइल. रायपुर इलाका में सीलहट डैम पर पिकनिक मनावे गइल लोगन पर अचके में हड्डा के झुन्ड हमला करि दिहलसि. एह हमला से सेमरिया गांव के रहे वाला परिवार के पिकनिक मनावे आइल सगरी जने घवाहिल हो गइलें. बाद में इलाज का दौरान दू जने के मौत होखे के खबर बा.\nबलिया जिला के हल्दी इलाका के जवहीं गांव में अपना घर का सोझा अपना मेहरारु का साथे बइठल एगो आदमी के ओकर पटीदार गोला मार के हत्या कर दिहलसि.\nगोंडा जिले के इटियाथोक इलाका के मनोरमा गांव में संपटि बटवारा के झगड़ा में एगो बेटा अपना बाप के खून कर जिहलसि आ अपना छोटका भाई के घवाहिल कर दिहलसि.\nपश्चिम चंपारण जिला के भीतहा इलाका में हथुअहवा गांव में नाजायज मिनी गन फैक्ट्री के उद्भेदन करत पुलिस ओकरा संचालक आ कारीगर के मौके से गिरफ्तार कर लिहलसि.\nगाजीपुर के शहर कोतवाली इलाका के आदर्श गांव में छेदी बाबा मंदिर परिसर में एगो नवही के लाश गाछ पर टंगाइल बरामद भइल बा.\nबक्सर जिला के इटाढ़ी इलाका के कुकुढा गांव का नियरा चौसा रोड पर सड़क किनारे पड़ल एगो नवहिन के लाश बरामद भइल. ओकर पहचान नइखे भइल. दोसरा खबर में बा कि मुफस्सिल इलाका में बाबा नगर से नेहरू नगर के रहे वाला एगो आदमी के लाश बरामद भइल.\nछरपा छरपी रफ्तार में बा


कांवड़ यात्रा के मनाही आ बकरीद पर सगरी छूट के दोगलापंथी – टटका खबर\nJul 18, 2021 आईएएस अधिकारी, काँवड़ यात्रा, नीतीश कुमार, पंजाब, बकरीद, सरदारन के लड़ाई\n(टटका खबर, अतवार, आषाढ़ अँजोरिया अष्टमी, 2078 विक्रमी)\nहिन्दू विरोधी गिरोहन के जीत देत वाकओवर दे दिहलसि काँवरिया संघ. सरकार के अपील मानत कांवड़िया संघ कह दिहलें कि एह साल काँवड़ यात्रा ना निकालल जाई. जान जाईं कि यूपी के काँवड़ यात्रा का खिलाफ सुप्रीम कोर्ट के एगो न्यायमूर्ति सवाल उठवले रहलें. हिन्दू त्योहारन पर हमेशा कवनो ना कवनो बहाने बवाल खड़ा करे में न्यायपालिका, मीडिया, आ विपक्षी हमेशा एकजुट हो के सवाल उठावेलें. बाकिर इहे लोग तब गुम्मी साध लेला जब मामिला मुसलमानन के होखे. केरल में बकरीद का मौका पर कोरोना प्रतिबंधन के तीन दिन खातिर हटा लिहला का खिलाफ ना त न्यायमूर्ति बोलिहें, ना मीडिया, ना विपक्ष. साथही एह लोग के हमेशा कोशिश रहेला कि कवनो ना कवनो बहाने हिन्दुवन के बाँट के राखल जाव. हिन्दू समर्थक मानल जाए वाली भाजपो एह में आपन बेंवत ना देखावे. पीएम मोदी बेर बेर कोरोना के तिसरका लहर से बचे-बचावे के गोहार लगावत बाड़न. उत्तराखंड सरकार पहिलहीं अपना राज्य में काँवड़ यात्रा ना होखे देबे के फैसला कर चुकल बिया. आ ओह पर से सुप्रीम कोर्टो एह मामिला में सुओमोटो दखल देत कहले रहुवे कि यूपी काँवड़ यात्रा रोकल जाव. अब एह लोग में से केहू केरल सरकार के फैसला का खिलाफ बोले के जरुरत नइखे समुझत काहें कि बकरीद के बात बा.\nतीन बरीस जेल के सजा काट चुकल बिहार के एगो आईएएस अधिकारी आ बिहार कर्मचारी चयन आयोग के चेयरमैन रहल सुधीर कुमार के पर साल अक्टूबर में सुप्रीम कोर्य से जमानत मिल गइल रहुवे. अब अगिला साल ऊ रिटायर होखे वाला बाड़न. एह बीच ऊ आपन शिकायत ले के अनुसूचित जाति जनजाति थाना में मुख्यमंत्री नीतीश कुमार आ मनु महाराज समेत कई अउरी लोगन का खिलाफ एफआईआर दर्ज करावे ला घंटन बइठले बाकिर एफआईआर दर्ज ना हो सकल. उनुका के उनुका शिकायत के पावती जरुर मिल गइल. अब एह बाति पर राजनीतिक सवाल उठावत विधानसभा में नेता विपक्ष तेजस्वी यादव कहत बाड़न कि जब एगो आईएएस अधिकारी के शिकायत नइखे सुनल जात बिहार में त आम आदमी के कवन बिसात.\nकाल्हु राकांपा नेता शरद पवार आ पीएम मोदी के एक घंटा ले चलल मुलाकात महाराष्ट्र के राजनीति में उबाल ले आइल बा. बाकिर राकांपा आ कांग्रेस के गोड़धरिया क के महाअघाडी सरकार चलावत शिवसेना एहमें कवनो लोचा नइखे देखय. शिवसेना के नॉटी प्रवक्ता संजय राउत के कहना वा कि पवार आ मोदी के पुरान दोस्ती ह आ मोदी हमेशा पवार से सहज निकटला राखेलें. एह मुलाकात में कवनो राजनीतिक मकसद देखला के जरुरत नइखे. पवारो साफ कइले कि मुलाकात सहकारी बैंकन से जुड़ल रहुवे. सहकारी बैंकन के मसला राज्य सरकार का कार्यक्षेत्र में आवेला आ एह बैंकन के कामकाज में केन्द्र सरकार के दखल ना होखे के चाहीं. असल में जब से केन्द्र में नया सहकारिता मंत्रालय बनावल गइल बा तब से सहकारी बैंकन पर काबू राखे वाला शरद पवार परेशान बाड़न. ऊ एकरा के अपना एकक्षत्र राज पर आवे वाला संकट देखत बाड़व.\nसंसद के मानसूल सत्र का मौका पर सत्र शुरु होखे से पहिले कांग्रेस के अंतरिम अध्यक्षा सोनिया गाँधी आजु अपना सांसदन से वीडिया कांफ्रेसिंग करीहें आ सत्र मे सरकार का खिलाफ असरदार विरोध जतावे के रणनीति बनवइहें. ओने कांग्रेस के गिनल-चुनल सरकारन में पंजाब सरकार पर आइल गरहन से निकलल आसान नइखे लागत. असरदार आ अवसादारन सरदारन का लड़ाई में के भारी पड़ी से कहल मुश्किल बा. मोहन के टंगड़ी आ सोहन के टंगड़ी के लड़ाई में गुरुजी के दुनु टंगड़ी टूटे के अनेसा से इंकार नइखे कइल जा सकत.


टटका खबर, 30 जनवरी 2017, सोमार – टटका खबर\nटाइम्स नाऊ टीवी प आजु देखावल गइल ओपिनियन पोल में कहल गइल बा कि यूपी विधानसभा चुनाव के परिणाम एकतरफा बीजेपी के पक्ष में जात लउकत बा. कुल 403 सीट में से बीजेपी के अकेले 202 सीट मिलत लागत बा जबकि बसपा आ सपा-कांग्रेस गठबंधन के बड़हन हार मिलत लइकत बा. बसपा 47 सीट लेके तिसरका जगहा प रही. सपा-कांग्रेस गठबंधन के 147 सीट आ बाकी के7गो सीट मिल सकेला. पिछला चुनाव में बसपा 80 सीट प आ सपा-कांग्रेस 252 सीट प जीतल रहलें. वोट फीसदी के बात कइल जाव त भाजपा के 34 फीसदी (+19), बसपा के 24 फीसदी (-2), आ सपा-कांग्रेस के 31 फीसदी (-10) वोट मिल सकेला.\nचन्दौली जिला के भीना इलाका में बकरी गाँव का लगे एगो ट्रैक्टर ट्राली पलटने से दू जने के मौत हो गइल आ 15 जने घाहिल हो गइलें. ई लोग गाँवे के एगो आदमी के अंतिम संस्कार से लवटत रहुवे.\nबक्सर में जनसभा में भाषण देत बिहार के मुख्यमंत्री नीतीश कुमार कहलन कि यदि पूरा देश में नशाखोरी पर रोक लाग जाव त भारत दुनिया के देशन के अगिला पाँत में खड़ा लउकी. कहलन कि बिहार में शराबबन्दी का बाद अब नशाबन्दी के लक्ष्य ले के चलल जाई.\nबिहार में सरकार चलावत महागठबंधन में शामिल कांग्रेस एह बाति से नाराज बिया कि मुख्यमंत्री नीतीश कुमार के प्रधानमंत्री पद के उम्मीदवार बतावत बावे जदयू. कांग्रेस के कहना बा कि मोदी का मुकाबले ओकर उपाध्यक्ष राहुल गांधीए अकेला दावेदार रहीहें आ एह बारे में केहू के कवनो गलतफहमी ना पाले के चाहीं.\nसोनभद्र जिला के म्योरपुर इलाका में करकोरी से सटल जंगल में काल्हु रात पांच लोग गैरकानूनी रुप से कत्था के लकड़ी काट के ट्रैक्टर-ट्राली से लवचत रहुवे जब ट्रैक्टर गइल आ एक जने के मौत हो गइल आ एक जने घवाहिल हो गइलन.\nभाजपा के बरियार नेता सांसद आ गोरक्षपीठाधीश्वर महंत योगी आदित्यनाथ आजु बुलंदशहर सदर में भाषण देत कहलन कि अगर भाजपा के सरकार बनल त एक साल का भितरे अयोध्या में राम मन्दिर बनवा दीहल जाई.\nरिजर्व बैंक 1 फरवरी से एटीएम से निकासी के सीमा खतम क के जनता, आ छोटका कारोबारियन के बड़का राहत दे दिहलसि. हालांकि खाता से निकासी के पुरनका साप्ताहिक सीमा के बनवले रखले बा.\nबिहार जदयू के कुछ नेता अपना मुख्यमंत्री नीतीश पर यूपी चुनाव में भाजपा से भितरे भीतर हाथ मिला लेबे के आरोप लगावत बाड़ें. एह लोग के कहना बा कि यूपी में 50 जगहा से चुनाव लड़े के तइयारी रहुवे बाकि भाजपा के कुर्मी वोट मत छटके इहे सोच के चुनावसे बाहर रहे के एलान करा दिहलन. कहे ला त कहल गइल कि सेकूलर वोट के बँटवारा रोके ला अइसन कइल गइल बाकि सचाई दोसरे बा.\nगोंडा जिला में गाड़ियन के चेकिंग करत पुलिस के एगो गाड़ी वाला का लगे साढञे तीन लाख से अधिका के नगदी मिलल जवना के ऊ सही हिसाब किताब ना बता पवलसि.\nवाराणसी कैंट इलाका में आजु उदय प्रताप कॉलेज के एगो छात्र के गोली मार दीहल गइल. इलाज खाति ओकरा के बीएचयू ट्रॉमा सेंटर में भर्ती करावल गइल बा. ओकर हालत नाजुक बतावल जात बा.\nभदोही शहर कोतवाली इलाका में हरियांव गांव नेशनल चौराहा का नियरा आजु एगो सफाईकर्मी के ओकरे संघतिया छूरा घोंप दिहलसि.\nसंतकबीरनगर जिला के खलीलाबाद इलाका में घन कुहा का चलजे आजु भोरे एगो ट्रक आ बस के टक्कर हो गइल. एह हादसा में आठ जने के मौत हो गइल आ करीब अढ़ाई दर्जन लोग घाहिल हो गइल बा. गोरखपुर के खजनी क्षेत्र के कुआं बुजुर्ग गांव से मुंडन खाति अयोध्या जात लोग बस में सवार रहुवे.\nपश्चिम चंपारण जिला के शिकारपुर इलाका में एगो बिआहल नवहिन से ठठवां गांव के दू गो बदमाश मिल के रेप कइलन स। गोरखपुर के ई लइकी रवई गांव के इरशाद से प्रेम विवाह कइले रहल बाकि ससुरालियन के तंग कइलसि आजिज आ के ऊ गोरखपुर खाति अकेले निकल गइल। राह में ई दूनू मिललन स आ टीशन चहुँपावे के झाँसा देके अपना मोटर साइकिल प बइठा लिहलन स आ आगे सुनसान जगहा ले जाके रेप क दिहलन स।\nरोहतास जिला के डालमिया नगर इलाक़ा के मकराईन गांव में सोन नदी का किनारे बालू घाट के नवहि मुंशी बिरजू कुमार के गोली मार के मुआ दिहलें सँ मोटर साइकिल से आइल दू गो अपराधी। गोली से घवाहिल मुंशी के प्राइवेट नर्सिंग होम में भरती करावल गइल बाकि हालत खराब देखि ओहिजा से वाराणसी रेफर क दीहल गइल। वाराणसी जाये का राहे में मुंशी के मौत हो गइल।\nTags: ओपिनियन पोल, गोंडा, गोरखपुर, चम्पारण, जदयू, निकासी सीमा, नीतीश कुमार, बक्सर, बसपा, भाजपा, योगी आदित्यनाथ, राम मन्दिर, रिजर्व बैंक, रेप, रोहतास, संतकबीरनगर, सपा-कांग्रेस गठबंधन, सोनभद्र, हादसा


अक्षरा सिंह के एगो नया रूप – Anjoria\nसिनेमा भोजपुरी के जानल मानल अभिनेत्री अक्षरा सिंह खाली परदे पर दर्शकन के दिल ना जीतसु. परदा का पाछहूं ऊ अपना निस्वार्थ भाव से समाजसेवा में लागल रहेली. हालही में ई देखे के मिलल अक्षरा के नानी सुषमा पंडा के देहांत का बाद. नानी का गमी में आ उनुका के श्रद्धांजलि देबे ला अक्षरा रांची के बहु बाज़ार स्थित ब्लाइंड स्कूल गइली आ ओहिजा के बचवन क साथ ढेर देर ले रहली, ओहनी के भोजन आ उपहार दिहली, देर ले बतियवली आ स्कूल के हर कार्यक्रम में आवे के वादा कइली.\nअक्षरा सिंह बतवली कि ई सब कुछ के अनुभव उनका के बहुते सुकून दिहलसि. आपन आँख गँवा चुकल बचवन के दोसरा बचवन का मुकाबले बेसी प्यार के जरूरत होला. काहे कि ऊ त दोसरे के आँख से दुनिया के देखे समुझे के कोशिश करेलें. कहली कि ऊह बचवन में अनेके प्रतिभाशाली बच्चा लउकलन स जवनन का गला में माता सरस्वती बसल बाड़ी. एह बचवन से मिलला का बाद अक्षरा सिंह कुष्ठ रोगियनो के भोजन करवली.


There wasahuge controversy over Misa Bharti s topping MBBS 22 years ago Bhojpuri: मीसा भारती के MBBS में टॉप करे पs 22 साल पहिले भइल रहे भारी बिबाद\nयुवा और महिलाओं के लिए बिहार सरकार लाई बड़ी योजना, जानिए प्लान के बारे में\nBhojpuri: मीसा भारती के MBBS में टॉप करे पs 22 साल पहिले भइल रहे भारी बिबाद\n1993 में मीसा भारती मेडिकल इंट्रेस के परीक्षा में बइठल रही. लेकिन ऊ पास ना भइली. कम्पटिशन में फेल भइला के चलते बिहार के सरकारी मेडिकल कौलेज में उनकर नांव ना लिखा पाइल. ओह घरी बिहार अउर झारखंड एक्के रहे. जमशेदपुर के महात्मा गांधी मेडिकल कॉलेज में टाटा कंपनी के कोटा रहे. जानीं फिर आगे के कहानी...\nLast Updated: May 21, 2021, 6:58 PM IST\nभारतेन्दु कुमार अपना बइठका में अखबार के कतरन बिछा के कुछ खोजे में मगन रहन. देशदीपक के आवत देख के ऊ फाइल समेटे लगले. कोठारी में आवते देशदीपक पूछले, का भारतेंदु, सगरे अखबार छितरा के का खोज रहल बाड़s ? भारतेंदु कहले, सुशील मोदी अउर लालू परिवार के मौखिक लड़ाई में मीसा भारती अउर रोहिणी आचार्य के डाक्टरी डिग्री चर्चा में आ गइल बा. हमरो मन ई जाने खातिर कुलबुलाये लागल कि आखिर इनका लोग के एमबीबीएस के डिग्री मिलले कइसे रहे. एक बेर हम अंगरेजी के टेलीगराफ अखबार में एकर खबर पढ़ले रहीं. बीस-बाइस साल पुरान बात रहे. बहुत कुछ भुला गइल रहीं. उहे बात जाने खातिर पेपर कटिंग खोजत रहीं. देश दीपक पूछले, का मिल गइल ? भारतेंदु कहले, हां, संजोग से मिल गइल.\nकम्पटिशन में फेल, टाटा के कोटा से डाक्टर\nदेशदीपक पूछले, बाइस साल पहिले का छपल रहे ? भारतेंदु कहले, 1993 में मीसा भारती मेडिकल इंट्रेस के परीक्षा में बइठल रही. लेकिन ऊ पास ना भइली. कम्पटिशन में फेल भइला के चलते बिहार के सरकारी मेडिकल कौलेज में उनकर नांव ना लिखा पाइल. ओह घरी बिहार अउर झारखंड एक्के रहे. जमशेदपुर के महात्मा गांधी मेडिकल कॉलेज में टाटा कंपनी के कोटा रहे. लालू जी ओह घरी बिहार के मुख्यमंत्री रहन. बिहार में के कहो, पूरे देश में उनका नांव के डंका बाजत रहे. टाटा कंपनी भी लालू जी के अदब मानत रहे. टाटा मनेजमेंट के कोटा पs मीसा भारती के महात्मा गांधी मेडिकल कौलेज में एडमिशन हो गइल. लालू जी के चलती के कवनो सीमा ना रहे. ऊ अपना बेटी के तs डाक्टरी में नांव लिखइबे कइले, मंतरी इलियास हुसैन के बेटी आसमा परवीन के भी एहिजे एडमिशन करा देले. ओह घरी लालू जी के सबसे करीबी नेता इलियास हुसैन रहन. मीसा भारती अउर आसाम परवीन जमशेदपुर के एजीएम मेडिकल कौलेज में डाक्टरी पढ़े लागल लोग. ओह घरी जमशेदपुर के एसपी रहन अजय कुमार (बाद में नेता अउर सांसद बनले). जब ऊ पटना में तैनात रहन तs लालू जी उनका पs बहुत भरोसा करत रहन. एसपी अजय कुमार के मीसा भारती के लोकल गारजियन बनावल गइल रहे. 1998 में लालू जी आपन एक अउर बेटी रोहिणी आचार्या के टाटा कोटा से महात्मा गांधी मेडिकल कौलेज में नांव लिखवले रहन.\nमीसा भारती के टॉप करे पs बिबाद\nभारतेंदु एक बेर अखबार के कतरन देखले, फेन कहले, बाद में मीसा भारती के सुरक्षा के हवाला दे के पटना मेडिकल कौलेज अस्पताल में ट्रांसफर कर दिहल गइल. ओह घरी राबड़ी देवी बिहार के मुखमंतरी रही. जब मीसा भारती के पीएमसीएच में ट्रांसफर भइल तs बिबाद खाड़ा हो गइल. आरोप लागल कि सरकार के प्रभाव में ई ट्रांसफर कइल गइल बा. मीसा भारती बिना कम्पटिशन पास कइले बिहार के सबसे बड़का मेडिकल कौलेज में डाक्टरी पढ़े लगली. 1999 में जब एमबीबीएस फाइनल ईयर के परीक्षा भइल तs मीसा भारती टॉप कर गइली. उनका गायनोकोलॉजी अउर इनटी में डिस्टिंक्शन मिलल रहे. जब ई रिजल्ट निकलल तs हंगामा खाड़ा हो गइल. फाइनल इयर के लइका आरोप लगावे लगले कि पढ़े में अतिसाधारण मीसा भारती टॉप कइसे कर गइली ? विरोधी दल भी एकरा के मुद्दा बना लेलस. बिपक्ष आरोप लगा देलस कि मुखमंतरी राबड़ी देवी के खुश करे खातिर पीएमसीएच के डाक्टर मीसा भारती के टॉप करा देले. मीसा भारती के इएनटी (कान, नाक, गला) में डिसटिंक्शन मिलल रहे. ओह घरी पीएमसीएच में इएनटी के हेड रहन डाक्टर बी पी साहा. जब उनका से मीसा भारती के रिजल्ट पs सवाल कइल गइल तs ऊ कहले, मीसा भरती कबो बिरिलिएंट एस्टूडेंट ना रही. लेकिन जमशेदपुर से पीएमसीएच अइला के बाद उनका पढ़ाई में सुधार भइल रहे.\nटैलेंटेड लइका भइले दरकिनार\nमीसा भारती के रिजल्ट के बिबाद बढ़ल तs पटना यूनिभरसिटी के भाइस चांसलर के सफाई देवे के पड़ल. ओह घरी पीएमसीएच पटना यूनिभरसिटी में रहे अउर भाइस चांसलर रहन पोरफेसर नासिर हसन. भाइस चांसलर कहले, मीसा भारती के रिजल्ट में कवनो गड़बड़ी नइखे. ऊ लगाताकर बढ़िया नम्बर ले आवत रही. लेकिन एह बिबाद से पीएमसीएच के कुछ डाक्टर खुश ना रहन. केहू के बैक डोर से टॉप करवे के आरोप से कौलेज के परतिस्ठा खराब होत रहे. ओह समय में पीएमसीएच के प्रिंसपल रहन डाक्टर डीपी सिन्हा. एह संबंध में जब उनका से सवाल पूछल गइल तब ऊ कहले, ई परीक्षा के आयोजन हमनी के नइखे कइलीं जा. एह मामला में यूनिभरसिटी परशासन से पूछे के चाहीं. मीसा भारती के कॉपी एक्सटरनल एक्जामनर जांच कइले बाड़े. मीसा भारती के टॉप करे पs उनकर एगो बैचमेट कहले रहन, एह घरी एमबीबीएस के फाइनल परीक्षा में टैलैंटेड लइकन के अस्थान नम्बर 11 से शुरू होला. एक से दस नम्बर तक भीआइपी के बेटा-बेटी खातिर रिजरभ रहे ला.\nकांगरेसी मुखमंतरी के बेटी भी कइले रही टॉप\nजब मीसा भारती के टॉप होखे पs बिबाद बढ़तल तs पीएमसीएच के डाक्टर एगो अउर कहानी सुनवले रहन. 1980 के दशक में कांग्रेस पाटी के एगो मुखमंतरी रहन. उनकर लड़की पीएमसीएच में पढ़त रही. जब फाइनल इयर के रिजल्ट तइयार भइल तs मुखमंतरी अचरज में पड़ गइले कि उनकर लइकी टॉप कर रहल बाड़ी. मुखमंतरी खुश होखे के बदले परेशान हो गइले. ऊ जानत रहन कि अगर रिजल्ट निकली तs हंगामा खाडा हो जाई. ऊ पढ़े में ठीक रही लेकिन अतना तेज ना रही कि टॉप कर जास. तब मुखमंतरी भाइस चांसलर के फोन कर के कहले कि उनका लइकी के रिजल्ट दोसरा पोजिशन पs कर दिहल जाव. ओग घरी कांग्रेस के मुखमंतरी लोग कवनो बिबाद में ना फंसल चाहत रहन काहे से कि आलाकमान के तुरंते कुर्सी छोड़े के फरमान आ जात रहे.1999 में पीएमसीएच के डॉक्टर लोग बतवले रहे कि कुछ साल पहिले बिहार के शिक्षा मंतरी के भाई के भी पैरबी के चलते ढेर-ढेर नम्बर दिहल जात रहे.\nडिगरी के बाद भी डाक्टरी ना करे पs सवाल\nआरोप लगावल जाला कि मीसा भारती के पढ़ाई से ना बलिक पैरवी से टॉप करावल गइल रहे. एही से ऊ रोगी के इलाज ना करस. पूर्व मंतरी इलियास हुसैन के बेटी आसमा परवीन मीसा भारती संगे पढ़ल रही. दूनो लोग में बहुत दोस्ती भी बा. आसमा परवीन डाक्टरी के पढ़ाई के बाद बिहार सरकार के अस्पताल में डाक्टर बहाल भइली. ऊ हाजीपुर अस्पताल में तैनात रही. आसमा के मीसा भारती से अतना दोस्ती रहे कि ऊ आपन किलनिक के नांव मीसा किलनिक राख देले रही. 2020 के बिधानसभा चुनाव में आसमा परवीन जदयू के टिकट पs महुआ से चुनाव लड़ल रही. लेकिन राजद के मुकेश कुमार रौशन उनका करीब नौ हजार भोट से हरा देले रहन. आसमा परवीन भी टाटा के कोटा से डाक्टर बनल रही लेकिन ऊ परैकटिस कइली. जब कि एमबीबीएस में टॉप करे वला मीसा भारती आज ले डाक्टरी काहे ना कइली ? कोरोना महामारी के बीच इहे सवाल पs आज राजनीतिक घमासान मचल बा. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


रामविलास पासवना भले शरीर से हमनी सभ के बीचे नइखन, पर अंतिम क्रिया के बाद भी उनकर धमक बिहार चुनाव में रही. कइसे? आईं पढ़ल जाउ.\nLast Updated: October 12, 2020, 1:47 PM IST\nकमे लोग जानत होई कि रामविलास पासवान बिहार सर्विस कमीशन से डिप्टी एसपी बनि गइल रहले. एगो जगहि खुदे लिखले बाड़े कि 1969 में ऊ डिप्टी एसपी भईले अऊर ओहि साले एमएलए भी चुनि लिहल गईले. एगो दोस्त रामविलास से पूछले कि गवरमेंट बने के चाह तार कि सरवेंट. एह पर रामविलास जी फैसला लिहले कि नौकरी ना कइ के राजनीति में आइके अऊर ज्यादे लोगनि के सेवा करिहें. जगह-जगह ऊ बतवले बाड़े कि दलित परिवार, ऊहो बहुत साधारण घर से आवे के कारन उनकरा के बहुत जलालत भी झेले के पड़ल. एकरा के ऊ गांठि बान्हि लिहले आ सरकार में अइला पर दबल-कुचलल लोगन खातिर खूब काम कईले. ई अलगा बात बा कि तबो कई लोग कहेला कि पासवान जी सत्ता खातिर एतना दल बदलले कि राजनीति के मौसम भांपे वाला बनि गईले. अब जबकि बाहर में चुनाव होत बा, जानल बड़ा जरूरी बा कि उनकरा बिना ई चुनाव कईसन होत बा.\nपासवान जी के दलित राजनीति में लोग सूट बूट वाला नेता के पदवी भी दिहल. देखल जाउ त ई सूट बूट वाला दलित नेता बनल आसान ना रहे. रामविलास जी के पहिले उनकरे परदेस बिहार से बाबू जगजीवन राम बहुत बड़ दलित चेहरा मानल जात रहले. भोला पासवान शास्त्री के भी बिहार के राजनीति में बड़ नाम रहे. फेर बाद में त कांसीराम अऊर मायावती नियर दलित नेता के आगे केहू दोसरा के जादू ई समुदाय पर ना चलल. तबो धियान देबे के बात बा कि राजनीति में रामविलास पासवान के जगहि बनते गईल. ऊ खुद त आगे बढ़ते गईले, अपना पार्टी के बिहार में जगहि बना दिहले. दलित समुदाय, ओहूमें एगो खास जाति में त उनकर अईसन धाक बनि गईल कि ऊ जब चहले आ जईसे चहले, दोसरा पार्टी अऊर गठबंधन संगे ऊहे करवले. सवाल बा कि बिहार में जब विधानसभा के चुनाव चलत बा, रामविसाल जी के धाक अऊर वोटो पर केकर अऊर कईसे कब्जा होई.\nरामविलास पासवान के खुद आपन राजनीति में देखे के चाहीं कि ऊ संयुक्त सोशलिस्ट पार्टी के टिकट पर 1969 में जीति के एमएलए बनले. अलौली विधानसभा सीट से ऊ अइसन बड़ नेता के हरवले रहले जे आजादी के बादे से हर बेरि विधायक चुनल जात रहले. ई जरूर बा कि अलौली अनुसूचित जाति खातिर सुरक्षित सीट रहे. फेरू बाद में जवना हाजीपुर अऊर रोसड़ा सीट से एमपी बनत गईले, ऊहो दुनों सुरक्षिते क्षेत्र रहे. एसे साफ बा कि रामविलास पासवान जाति के बल पर चुनाव त जरूर लड़ले अऊर जीतत गईले, पर उनकर बैकग्राउंड सोशलिस्ट नेता वाला रहे. 1969 में संयुक्त सोशलिस्ट पार्टी के एमएलए रामविलास जी बिहार के बदलत राजनीति के संग अपना के बदलत गईले. 74 में छात्र आंदोलन में जेपी के आईल, देश में इमर्जेंसी लागल, फेरू जनता पार्टी के सरकार बनल, लालू-नीतीश जईसन नेतन के बीच रामविलास पासवान के दलित नेता के पहुचान बनि गईल.\nसोशलिस्ट पार्टी के ट्रेनिंग बराबर काम आईल. रामविलास जी भाषण अऊर बेवहार में एक नंबर के रहले. एखाला जे उनकरा से मिल लिहल, रामविलास जी के परिचित हो गईल. कवनो काम होखे, पासवान जी सुनत जरूर रहले अऊर भरसक काम करा देसु.\nई जरूर बा कि रामविलास के पहिचान कवनो बड़ दलित आंदोलन से ना बनल, बाकिर दलितन खातिर ऊ लागल रहि गईले. 1977 के चुनाव के बाद रामविलास पासवान के नाम बहुत ऊपर हो गईल. ऊ एतने जेयादे वोट से जीतले कि गिनीज बुक ऑफ़ वर्ल्ड रिकॉर्ड् में आगईले. पासवान जी कांग्रेस के उम्मीदवार के सवा चार लाख से भी जेयादे वोट से हरवले रहले. 40 साल से भी जेयादे के राजनीति में पासवान जी नौ बार सांसद बनले. ऊ खाली 1984 अऊर 2009 में हारल रहले. नरसिम्हा राव अऊर मनमोहन सिंह के दोसरका सरकार के छोड़ि के हर प्रधानमंत्री के संगे मंत्री बनले. तीसरका मोरचा, कांग्रेस के अगुआई वाला यूपीए अऊर बीजेपी के अगुआई वाला एनडीए, हर जगह मंत्री बनले. ऊ देश के अकेले नेता हऊवन, जे छव गो प्रधानमंत्री के संगे मंत्री रहले.\nबार बार जीतल अऊर मंत्री बनत गईला के फायदा ई भईल कि पासवान जी अपना क्षेत्र, प्रदेश अऊर समाज खातिर खूबे काम करवले. अब त सभे जानत बा कि जब ऊ रेल मंत्री बनले हाजीपुर में क्षेत्रीय रेल के मुख्यालय खोलवा देहले. फेरू खाद-बीज वाला मंत्री, कोईला खदान के मंत्री बनला पर भी खूबे काम करवले. एहि बेरि के त कोरोना में गरीब लोगनि के मुफत में अनाज दियावे के काम में खाद्य अऊर नागरिक आपूर्ति मंत्री रामबिलास पासवान के खास हाथ मानल जात बा. जब कभो दलित अऊर बिहार के बात होखे, ऊ कहत रहले कि ए समुदाय के दरद हम जानत बानी. वीपी सिंह सरकार में मंत्री रहत, ऊ आरक्षण खातिर जवन काम करवले, देश के दसे बदलि गईल. बड़का जाति के पढ़े वाला नौजवान लोग आंदोलन कईल, कुछ लोग जान भी दिहले बाकिर दलित-महादलित के जवन कल्याण भईल, ओकरा खातिर पासवान जी याद कईल जईहें.\nएकर असर ई भईल कि बिहार के सइ में से जवन सात से आठ आदमी दलित-महादलित ह, ओकरा में पासवान जी अकेले राज करे लगले. दलित- महदलित के 23 गो जाति में से रामविलास पासवना दुसाध समुदाय के अबो बड़का नेता रहले हा. अब उनकरा जगहि पर उनकर बेटा चिराग बाड़े. लोग कहत बा कि रामविलास नियर चिराग मझल खेलाड़ी ना हऊवन. बाकिर एगो बाति बा कि रविदास लोगन के बाद बिहार में दुसाधे समुदाय बड़ बा. फेर पासवान जी अकेले दुसाध लोग के नेता त रहले ना. चिराग अपना पिता के नक्शा पर चलिके प्रदेश में फेरू अलगा राहि अपनवले बाड़े. कुछ त होखबे करि.\nभोजपुरी विशेष जलुआ : मेहररुई दरबार के एगो जियतार स्वांग परिपाटी


का हऽ पीएसी अउर जेपीसी के चक्कर – Anjoria\nDec 21, 2010 बीजेपी, भोजपुरी लस्टम-पस्टम, मुरली मनोहर जोशी, हैसियत\nसंसद के आखिरी दिन बाबा लस्टमानंद से रामचेला पूछलें, ई पीएसी आ जेपीसी का हऽ ? केहु नईखे पूछत कि का चाहीं. बस विपक्ष चिल्ला रहल बा कि दूनू चाहीं. आ सरकार के कहल हऽ कि जब एगो बा तऽ दोसरका का होई ? विपक्ष जिदिया गइल बा कि पीएसी बा, बाकी जेपीओसी चाहीं. सरकार कहतिया कि – अरे जब पीएसी बड़लहीं बा तऽ जेपीसी काहे चाहीं? विपक्ष अड़ल बा कि – जेपीसी ना मिली तऽ संसद नां चली. सरकार निहोरा करतिया – संसद चले दऽ लोगिन. विपक्ष छरिया गइल बा – तऽ जेपीसी काहें नइखऽ देत ? सरकार कहतिया कि ऊ त ना भेंटाई. विपक्ष के भाई लोग ताल ठोंक के कहता कि तब संसदो ना चली. रामचेला सांस लेवे के खातिर तनिक बिलमले.\nएतने में बाबा कहले, पीएसी ह संसद के (पब्लिक अकाउंट्स कमेटी) कमेटी जवन सरकार के खर्चा के हिसाब-किताब देखेले आ जेकर अध्यक्ष होला विपक्ष के नेता. लेकिन बुझाता कि ई विपक्ष खातिर बहुत शुभ ना हऽ. पहिले जसवंत सिंह जी एकर अध्यक्ष बनले, तो ऊ आपन किताब लेके एकोराह खड़ा हो गइले आ पार्टी दोसरा ओर. आखिर में पार्टी से निकालल गइलें. अब मुरली मनोहर जोशी एकर अध्यक्ष बाड़ें, त ऊ आपन पीएसी के ले के एक ओर खड़ा बाड़ें आ पार्टी दोसरा तरफ खड़ा हो के जेपीसी मांगतिया.\nजेपीसी हऽ – संयुक्त संसदीय कमेटी. ई कभी-कभी बनेले, आ तबे बनेले जब घोटाला होला. एक बेर बनल रहे बोफोर्स खातिर, फेर बनल हर्षद मेहता के शेयर घोटाला के जांच खातिर, आउर फेर बनल केतन पारिख के शेयर घोटाला के जांच खातिर. शेयर घोटालन के ई श्रेय जाला कि तीन में से दू गो जेपीसी ओकरा नांव पर बा. खैर, एकर नतीजा का भइल सभे जानत बा. ठेंगा! तबो विपक्ष अक्सर जेपीसी मांगेला, आ सरकार देले ना. पर अब ऊ फेर स्पैक्ट्रम घोटाला के जांच खातिर जेपीसी मांग रहल बा आ सरकार देत नइखे, संसद चलत नइखे. अब जोशीजी कह रहल बाड़ें कि पीएसी ई घोटाला के जांच कर सकेले. असल में जोशीजी कबो बीजेपी के टॉप थ्री में होत रहलें. अटलजी आ आडवाणीजी का साथ पोस्टरन में छपात रहलें. बाकिर धीरे-धीरे ऊ पार्टी के पोस्टरन से गायब भइले आ फेर टॉप में भी ना रहलें.\nएकर वजह अटलजी वाला ना रहे कि लचार हो गइल बाड़े. एकर वजह आडवाणीओजी वाली ना रहे कि कवनो जिन्ना टाइप विवाद खड़ा क दिहले होखस. ई सही हऽ कि आडवाणीजी जब-जब प्रधानमंत्री पद खातिर दावा पेश कइले, ऊ विवाद खड़ा\nकइलें. लेकिन जोशीजी अइसन कवनो विवाद खड़ा नइखन कइले जेहसे संघ नाराज हो जाय. इहे नाहीं राजग सरकार में उहे त एगो मंत्री रहले जे दिलोजान से संघ के अजेंडा के लागू कइलें, एही से उनका के हमेशा संघ पसंद कइलसि. अलबत्ता पार्टी के कुछ नेता लोग उनका के कबहुं पसंद ना कइल आ ऊ हाशिया पर चल गइलें.\nएको दिन संसद ना चलल, पूरा देश इंतजार करत रह गइल कि विपक्ष के जेपीसी मिली कि नाहीं, अब जोशीजी कह रहल बाड़ें कि उनकर अध्यक्षता वाली पीएसी राजा के घोटाला के जांच करे में सक्षम बा, जैसे कह रहल बाड़ें कि उहो काफी सक्षम बाड़ें. शायद उनका लागता कि जब सरकार उनकर महत्व समुझ रहल बा अउर मान रहल बा कि पीएसी ई जांच कर सकेले, त जेपीसी मांग के बीजेपी वाला या तो उनकर हैसियत घटा रहल बाड़े भा उनकर हैसियत मानते नइखन. उनका इहो लागत होई कि उनका के दरकिनार कइल जा रहल बा, जे कि शायद उनका हमेशे लागत रहेला. चाहे इहो हो सकेला कि उनका बुझात होखो कि ई पार्टी में खुदे आपन हैसियत देखावे के जमाना हऽ.


हथुआ बुजुर्ग गाँव के राशन से वंचित सगरी लोग के मई महिना से मिली राशन : रामसेवक सिंह | Bhojpuriya Byar\nHome गाँव जवार हथुआ बुजुर्ग गाँव के राशन से वंचित सगरी लोग के मई महिना से मिली राशन : रामसेवक सिंह\nहथुआ बुजुर्ग गाँव के राशन से वंचित सगरी लोग के मई महिना से मिली राशन : रामसेवक सिंह\nभोजपुरिया बयार के खबर के असर , हथुआ बुजुर्ग औरी बरीरायभान गांव के सगरी राशनकार्डधारी लोग के मई महिना से मिली नियमित राशन\n-14 अप्रैल के भोजपुरिया बयार के माध्यम से भईल रहे खबर के प्रकाशन\nभोजपुरिया बयार में प्रकाशित खबर के पुरनका कटिंग\n– खबर प्रकाशित भइला के दुसरका दिने ही मंत्री के आदेश पर हथुआ बीडीओ कईले रहले जाँच\nगोपालगंज/ हथुआ : 14 अप्रैल के राउर लोकप्रिय चैनल भोजपुरिया बयार के माध्यम से हथुआ प्रखंड के हथुआ बुजुर्ग गाँव के लोग के विशेष आग्रह पर खबर के प्रसारण भइल रहे .खबर में हथुआ बुजुर्ग गांव के दर्जनों के संख्या में लोग आपन राशनकार्ड हाथ में लेके राशनकार्ड रहला के वावजूद राशन ना मिलला के शिकायत कइले रहे . ग्रामीण लोग ईमेल औरी व्हाट्सप से पत्र भेज के बिहार के मुख्यमंत्री नितीश कुमार से लेके जिला के डीएम औरी एसडीएम तक आपन पीड़ा सुनवले रहे . सोशल मिडिया पर ई खबर पूरा वायरल भी भइल रहे . भोजपुरिया बयार के खबर के देखते ही क्षेत्र के विधायक बिहार सरकार के समाज कल्याण मंत्री रामसेवक सिंह हथुआ एसडीएम के फोन कर पूरा मामला के जाँच तुरंत कराके सगरी लाभुक लोग के राशन उपलब्ध करावे खातिर आदेश देहले . मंत्री के आदेश मिलते ही हथुआ एसडीएम अनिल कुमार रमन पूरा मामला के जाँच के जिम्मेवारी हथुआ के बीडीओ सह प्रखंड आपूर्ति पदाधिकारी रवि कुमार के देहले . 16 अप्रैल के बीडीओ रवि कुमार हथुआ बुजुर्ग गाँव पहुँच के एक – एक लाभुक के दरवाजा पर जाके राशनकार्ड के पात्रता के जाँच कइले . जाँच के दौरान सगरी 36 राशनकार्डधारी जेकर राशनकार्ड तिन महिना पहिले रद्द कर दिहल गइल रहे उ राशनकार्ड के पात्रता पूरा करे वाला हरेक मानक पर खरा उतरल . भोजपुरिया बयार से बातचीत के दौरान हथुआ विधायक सह समाज कल्याण मंत्री रामसेवक सिंह बतवले की हथुआ बुजुर्ग गाँव के सगरी राशनकार्डधारी लोग के मई महिना से राशन मिली . 36 गो जवन राशनकार्ड रद्द भइल रहल हवे ओकरा के चालू कर दिहल गइल बा . बिना कवनो भेदभाव के सगरी लोग के मई महिना से राशन मिली .क्षेत्र के हरेक व्यक्ति के सुविधा के ख्याल राखल हमार जिम्मेवारी बा .\nगाँव के राशन से वंचित लोग में ख़ुशी के लहर\nहथुआ बुजुर्ग गांव के 36 राशनकार्डधारक के जइसे सुचना मिलल की मंत्री जी के पहल पर सगरी 36 लोग के राशनकार्ड चालु हो गइल बा . ग्रामीण लोग में ख़ुशी के लहर दौड़ गइल . ग्रामीण सुरेन्द्र सिंह बतवले की ऐह विकट परिस्थिति में मंत्री जी के इ पहल हमनी खातिर बहुत कारगर बा . जबकि ग्रामीण महेश भगत , चंदन कुमार सिंह , मैना देवी , चिंता देवी सहित सगरी ग्रामीण लोग मंत्री जी के पहल पर धन्यवाद दिहल .ग्रामीण कहले की ऐह विकट परिस्थिति में हमनी के मंत्री जी ख्याल रखनी . तिन महिना से हमनी के राशन ना मिलत रहल हवे . बाकिर मंत्री जी पहल पर हमनी के साथे न्याय भइल बा .\nराशन वितरण में कवनो कोतहाई ना होई बर्दाश्त : मंत्री\nफोटो :- बिहार सरकार के समाज कल्याण मंत्री रामसेवक सिंह\nबिहार सरकार के समाज कल्याण मंत्री रामसेवक सिंह कहले की अभी कोरोना महामारी के चलते जारी लाँकडाउन के वजह से सरकार द्वारा गरीब लोग के सुविधा के ध्यान में रख के तिन महिना तक फ्री राशन उपलब्ध करावल जा रहल बा . बहुत सारा गरीब तबका के लोग रहल हवे जेकरा लगे राशनकार्ड ना रहल हवे . सगरी राशनकार्ड से वंचित लोग के राशनकार्ड बनावे खातिर जीविका दीदी लोग के माध्यम से हरेक गाँव में जिम्मेवारी दिहल गइल बा .3मई तक राशनकार्ड बनावे खातिर आवेदन जमा होई . आवेदन जमा भईला के एक सप्ताह के अंदर सगरी लोग के राशनकार्ड बन जाई . सगरी नया लाभुक लोग के मई महिना से ही राशन मिली . एकरा खातिर बिहार सरकार द्वारा युद्ध स्तर पर काम हो रहल बा . सगरी राशनकार्ड धारक के एक हजार रूपया सीधे खाता में भेजल जा रहल बा . राशन वितरण के दौरान अगर कवनो डीलर तनको गड़बड़ी करिहे तब ओकरा के बक्सल ना जाई . सरकार द्वारा प्रति यूनिट पांच किलो राशन के साथे पांच किलो फ्री चावल दिहल जा रहल बा . मई महिना से प्रति यूनिट एक किलो दाल भी दिहल जाई . बिहार सरकार द्वारा गरीब लोग के विशेष ख्याल राखल जा रहल बा . मंत्री क्षेत्र के लोग से कोरोना से बचे खातिर लाँकडाउन के पूरा पालन करे खातिर निहोरा कइले . मंत्री कहले की कोरोना से बचे खातिर लाँकडाउन ही विकल्प बा .\nPrevious Postभोरे प्रखंड के गोपालपुर में 19 वर्षीय युवक के अपहरण कर निर्मम हत्या,पास के गांव के इनार से मिलल लाश Next Postपटना के गौरीचक स्थित सेंट्रल बैंक ऑफ़ इंडिया द्वारा गरीब लोग के बाटल गइल राशन


’मेरे साजन तेरे कारण’ के पहिला झलक जारी भइल – Anjoria\nआनंद मीडिया इन्टरटेनमेंट के बैनर तले बनल भोजपुरी फिलिम ’मेरे साजन तेरे कारण’ के पहिला झलक पिछला दिने जारी कर दिहल गइल. प्रेम त्याग पर बनल एह फिलिम के निर्देशक हउवें राजीव राय. फिलिम के पूरा शूटिंग उत्तर प्रदेश के गोंडा आ फैजाबाद जिला में भइल बा. एहमें कुल आठ गो गाना बा आ आठो सुने में मीठ आ मनोरंजन से भरपूर बाड़ी सँ.\nनिर्देशक राजीव राय, संगीत के.रत्नेश, छायाकंन पवन गुप्ता, फाईट सिंह इज किंग, नृत्य केदार सुब्बा, आ एडीटर विनोद हउवें.\nमुख्य कलाकारन में अपूर्वा, रवि राज, अवधेश मिश्रा, मनोज टाइगर, गोपाल राय, पूनम सिंह, अनूप अरोरा, अनामीका पाण्डेय, देव सिंह, अनुराग, महेश, लाखन अउर अनूप शामिल बाड़ें.


सेवन स्टार इन्टरटेनमेंट बनावे जा रहल बा भोजपुरी फिल्म – Anjoria\nनवम्बर 1, 2010 भोजपुरी सिनेमा, सेवन स्टार इन्टरटेनमेंट\nअनेके वीडियो अलबम, दर्जनो स्टेज शो, आ हिन्दी आ भोजपुरी के कई गो बनत फिल्मन से जुड़ल कंपनी, सेवन स्टार इन्टरटेनमेंट अब खुदे फिल्म निर्माण का काम में लागे जा रहल बा. एह कंपनी के पहिलका फिल्म के नाम बा “होत बा जवानी अब जियान ए राजा जी”. पिछला दिने मुंबई का “एम ४ यू” स्टूडियो में एकर संगीतमय शुरुआत कर दिहल गइल जब गायिका इन्दू सोनाली का आवाज आ लवली शर्मा के संगीत पर प्यारेलाल यादव कविजी के लिखल एगो गीत के रिकार्डिंग कइल गइल.\nफिल्म के निर्माण जसवंत कुमार कर रहल बाड़े. फिल्म के निर्देशन करीहें अरविंद चौबे, जे एहसे पहिले “ओढ़निया कमाल करे” के सफल निर्देशन कर चुकल बाड़न. फिल्म के कलाकारन में भोजपुरी सिनेमा के एक्शन स्टार विराज भट्ट, लोक गायक छोटू छलिया, रुबी सिंह, आ गोपाल राय शामिल बाड़े. एह फिल्म में लोकगायक शनिकुमार शानिया पहिला बेर अभिनय करे जा रहल बाड़न.\nएही महीना फिल्म आन लोकेशन होखे जा रहल बिया.


संत सिरोमनी जोगीराज देवरहा बाबा | जोगीरा\nHome भोजपुरी साहित्य संत सिरोमनी जोगीराज देवरहा बाबा\nदेवरहा बाबा के नाव सुनते सिर अपनी आपे सरधा-सनमान से झुकि जाला। देवरहा बाबा महान संत रहनीं। उत्तर प्रदेश के देवरिया जिला त धनि बा काहें की बरमहर्सि जोगीराज देउरहवा बाबा के इ करमस्थली रहि चुकल बा। देवरिया जिला के जनता त हिरदय से सुकुर गुजार बा ए परम मनीसी, जोगीराज जी के, जे देउरियां के आपन निवास बनावल अउर ए छेत्र की माटी के अपनी पावन चरनन से पवित्तर कइल। अपनी ग्यान अउर जोग की बरखा से सरधालु जनमानस के सराबोर कइल। ए जोगी के ही कीरीपा बा की आज देवरियां इहां की नाव से जानल जाला अउर विस्वपटल पर उभरि के सामने आ गइल बा। देवरहा बाबा त ब्रह्म में बिलिन हो गइनीं लेकिन उहां की ईस्वरी गुनन के चरचा तरत आज भी सरधालु लोग अघाला ना।\nमहान राजनीतीग्य माननीया सोवरगबासी इंदिरा गांधी जी देवरहा बाबा के परम भगत रहनीं। एतने ना, माननीय अटल बिहारी बाजपेयी जी भी देवरहा बाबा के कई बेर दरसन कइनी अउर ए महान मनीसी की बातन के लाभ उठावत आपन जीनगी सँवरनी। जनता-जनार्दन के बात सुनीं त देवरहा बाबा एगो परम सिध महापुरुस रहनीं, ए में कवनो दु-राय नइखे।\nदेवरहा बाबा की मूल निवास की बारे में लोगन में भरम बा। हँ इ हो सही बा की देवरहा बाबा देवरियां के ना रहनीं, उहां का कहीं बाहर से आइल रहनीं। इहां का देवरिया जिला की सलेमपुर तहसील में मइल नामक एगो छोट सहरी-बाजार से लगभग एक कोस की दूरी पर सरजू नदी की किनारे एगो मचान के आपन निवास बनवनी अउर धरम-करत करत जनता-जनार्दन के कल्यान करत एगो महानी मनीसी जीवन बितावे लगनीं।\nरउआं सब के जानि के अचरज होई की बहुत ही कम समय में इ महान बिभूती अपनी करम अउर बेयक्तित्व से एगो सिध महापुरुस की रूप में परसिध हो गइल। बाबा के दरसन खातिर रोजो जन समूह उमड़े लागल अउर बाबा की सानिध्य में सांति अउर आनंद में गोता लगावे लागल। बाबा सरधालुअन के जोग अउर साधना की साथे-साथे ग्यान के बात बतावे लगनीं। बाबा के जीवन सादा अउर एकदम संन्यासी के रहे। बाबा भिनसहरे नित क्रिया से निवृत्त, नहा-धो के धेयान में लीन हो जाईं अउर पूजा-पाठ की बाद मचान पर आसीन हो के सरधालुअन के दरसन अउर ग्यानलाभ कराईं।\nबाबा के लीला कहीं, भा चमत्कार, चाहें बाबा के ईस्वरी कर्मन के दरसन कहीं। बाबा के रोजो कवनो न कवनो चमत्कार सरधालुअन के बिस्मय क दे। बाबा के सबसे बड़हन खूबी भा लीला इहे रहे की उहां का अपनी लगे आवे वाला हर मनई से परेम से मिलीं अउर सबके कुछ न कुछ परसाद जरूर दीं। परसाद देबे खातिर बाबाजी आपन दहिना हाथ मचान की खाली भाग में एहींगा घुमाईं, हाथ घुमावते एगो चमत्कार होखे अउर बाबा की हाथे में फल, मेवा भा कुछ अन परसाद आ जा पर विस्मय इ की मचान पर कुछ रहे ना। सर-धालु लोगन के कोतुहल होखे की आखिर इ परसाद बाबा की हाथ में कहां से आ जाता।\nबाबा पानी पर भी चले। कुछ लोग त कहेला की बाबा के जहां भी जाए के होखे पानी पर चलिए के जां, काहे की बाबा पूरा भारत के भरमन कइनीं पर कबो केहू उहां के सवारी पर चढ़ल ना देखले रहे। बाबा हर बरिस कुंभ की समय परयाग आईं अउर कुछ भक्तन के सुनीं त बाबा सरजू जी से हो के आंखि भंजते परयाग पहुँचि जाईं। एतने ना हमरी जिला के बुढ़-पुरनिया त कहेला की बाबा के सब पता होखे। उहां का इ हो पता रहे की कब, कहां, के उहां की बारे में चरचा करता। बाबा जोग में महारथी रहनीं। उहां का रोजो सरजूजी में नहात समय आपन लाद-ओद, अंतरी-संतरी बाहर निकालि के धो दीं अउर फेर से अंदर डाल दीं। उहां का प्रानायाम में महारत हासिल रहे। कइगो असाध्य जोग किरिया के उहां का साधि ले ले रहनीं।\nहमार बाबा पंडित रामबचन पांडेयजी एगो बात बराबर बताईं। एकबेर के बाति ह की हमार बाबाजी खूब सबेरवें कुछ गाँव-घर की लोग की साथे देवरहा बाबा के दरसन करे गइनीं। हमरी बाबा की साथे-साथे सब सरधालु लोग देवरहा बाबा के परनाम कइल। देवरहा बाबा सबके आसिरबाद देत हमरी बाबा से कहनीं की ए ब्राह्मणकुमार! एगो कीरतन सुनावै। एकरी बाद हमार बाबाजी सरधालु लोगन की साथे मिली के हरे राम, हरे राम, राम-राम हरे… गवनीं। एगो अउर घटना सुनीं। श्री महाबीर प्रसाद मुजफ्फरपुर में मुंसिफ रहनीं। उहांका पहिला बेर देवरहा बाबा के दरसन करे खातिर सरजू किनारे गइनीं। उहांकी साथे उहां के पूरा परिवार-रिस्तेदार आदी भी रहे लोग। बाबा के दरसन क के श्री महाबीर परसाद जी वापस लौटत रहनी की रास्ता में उहांकी सारे के सांप काटि लेहलसि। सांपे के बिस चढ़े लागल अउर उहांकी सारे की मुंहे से गाज निकल लागल। श्री महाबीर परसादजी बिना देरी कइले फेर से बाकि साथे लवटि के देवरहा बाबा की लगे पहुँचनी। मचान की लगे पहुँचते देवरहा बाबा के नजर श्री महाबीर परसादजी की सारे पर परल। उहांका मचानिए पर से पूछनि की ए लइका के काहें कटले ह। देवरहा बाबा के बाति सुनि के श्री महाबीर परसादजी की सार कहि बइठल की हमरी ऊपर लात ध देहने हँ ए से। ए पर देवरहा बाबा कहने की जानबूझि के थोड़े धइले होई। एगो काम करै तूँ लइका की देहीं में से सारा जहर खिंचि ल। बाबा के आदेस सुनते श्री महाबीर परसादजी की सार एकदम्मे ठीक हो गइल अउर उठि के खड़ा हो गइल। फेर सब लोग बाबा के जयकारा लगावत अपनी-अपनी घरे गइल।\nकाफी दिन ले देवरिया में रहले की बाद देवरहा बाबा बृंदाबन चलि गइनीं। एकर कारन इहो रहे की कुछ लोगन के उहां के खेयाति से चिढ़ रहे। खैर बाबा के त केहू के बुरा करे के ना रहे, उहां खातिर सब लोग समान रहे। बाद में बाबाजी समाधि ले लेहनीं। परेम से बोलीं संत सिरोमनी देवरहा बाबा की जय।\nलेखक: पं. प्रभाकर गोपालपुरिया\nध्यान दीं: ई संस्मरण भोजपुरी साहित्य सरिता के अंक ३ से लिहल गइल बा\nपिछला लेखनिरहुआ के एक्शन और अंजना सिंह की मासूमियत का संगम है भोजपुरी फिल्म जिगर\nअगिला लेखएगो जिनगानी


Govinda s nephew and star comedian Krushna Abhishek was earlierahero in Bhojpuri films Bhojpuri फिल्मन के पहिले हीरो रहलें स्टार कॉमेडियन कृष्णा अभिषेक, जानीं उनका बारे में– News18 Hindi\n30 मई 1983 के मुंबई में जन्मल कृष्णा साल 2002 में ‘ये कैसी मोहब्बत में’ फिल्म से आपन शुरुआत कइलें. ई फिल्म बॉक्स ऑफिस पर असफल साबित भइल. फिर उ भोजपुरी में हीरो बनलें अउर बाद में कॉमेडियन के रुप में आपन पहचान बनवलें.\nLast Updated : June 22, 2021, 13:04 IST\nकपिल शर्मा के शो से घर-घर में आपन पहचान बनावे वाला कॉमेडियन कृष्णा अभिषेक के असली नाम अभिषेक शर्मा ह. उ फिल्मी परिवार से बाड़ें तबहूँ फिल्म लाइन में आपन करियर बनावे में उनका बड़ा मेहनत करे के पड़ल. कृष्णा के मामा हिन्दी फिल्म इंडस्ट्री के सुपर स्टार गोविंदा हवें आ उनका पर गोविंदा के बड़ा प्रभावो बा. अक्सर रउआ उनके अपना मामा के डांस स्टेप भा स्टाइल कॉपी करत देख सकीलें. हालांकि कृष्णा कबो एह बात से पल्ला भी ना झडलें कि उनके करियर पर उनके मामा के भी प्रभाव रहल बा. बाकिर ई सच बा कि कृष्णा के अंदर प्रतिभा के भंडार बा तबे उ जब भी स्क्रीन पर आवेलें, लोग उनका हाजिर जवाबी अउरी मिमिक्री के दीवाना हो जाला.\n30 मई 1983 के मुंबई में जन्मल कृष्णा के माई के निधन उनका बचपन में ही हो गइल. कृष्णा के उनके पापा पललें. उनके अपना मामा आ उनका परिवार से भी बहुत प्यार मिलल. कृष्णा बचपन से ही डांस में बड़ा रुचि राखत रहलें, ई शौख जवानी में अउर परवान चढ़ल. फिल्मी परिवार रहे एही से उ फिल्मन में आवे के निश्चय कइलें. कृष्णा साल 2002 में ‘ये कैसी मोहब्बत में’ फिल्म से आपन शुरुआत कइलें. ई फिल्म बॉक्स ऑफिस पर असफल साबित भइल. फिल्म में उनका साथे मुकेश ऋषि आ दीपक तिजोरी भी मुख्य भूमिका में रहलें. ई फिल्म एगो सस्पेंस थ्रिलर रहे बाकिर ओह बेरा अइसन खूब फिल्म बनत रहली सन, जेकरा चलते फिल्म दर्शकन के ज्यादा प्रभावित ना कर पवलस. कृष्णा के अगिला फिल्म मिले में दू साल लाग गइल. 2005 में उनके फिल्म आइल ‘हम तुम और मॉम’. ई फिल्म में कृष्णा के मुख्य भूमिका रहे. फिल्म में एगो विधवा माई अपना लइकन खातिर सब जतन करsतिया बाकिर जब लइका कुल्ह सेट हो जात बाड़ें त ओकरा के दुत्कार देतारें. ई फिल्म भी बिजनेस ना कर पवलस.\nकृष्णा एतना साल में मात्र दू गो फिल्म कइलें. ओहू में सफलता ना मिलल त करियर के लेके निराश हो गइलें. तब उनके मामा गोविंदा उनके सलाह देहलें कि घरे बइठले काम ना मिली. जवन भी फिल्म मिल रहल बा करत रहs, तबे तहरा बड़ रोल मिली, लगातार काम करत रहs, मार्केट में बनल रहs. कृष्णा अभिषेक के लगे तब भोजपुरी फिल्मन के ऑफर रहे. उ अपना मामा के बात मान के भोजपुरी फिल्म ‘तोहर प्यार चाहीं’ से भोजपुरी में डैब्यू कर लेहलें. ई फिल्म 2006 में रिलीज भइल. फिल्म बहुत सफल त ना भइल बाकिर ओ बेरा भोजपुरी के तीसरा चरण के उठान के समय रहे, नया नया हीरो लोग लॉन्च होत रहे, कृष्णा भी एही धार में जुड़ गइलें. ओकरा बाद कृष्णा के मुख्य भूमिका के कई गो फिल्म अइली सन. पूजिहs चरण माई बाप के, साथी संघाती, देवर जी, कहाँ जइबा नजरिया चुराई के, काहें बाँसुरिया बजइला आदि. एह में देवर जी सफल फिल्म रहे. कृष्णा के लगातार भोजपुरी फिल्म मिलत गइल आ उ करत गइलें. 2005 से लेके 2008 के बीच में उनके डेढ़ दर्जन ले खाली भोजपुरी में फिल्म आइल. कहे के माने उ लगातार शूटिंग करत रहलें. नाग नागिन, दे द पिरीतिया उधार उनके भोजपुरी के चर्चित फिल्म रहली सन. हमार रजऊ दरोगा नंबर 1 कृष्णा के आखिरी भोजपुरी फिल्म रहे. कृष्णा भोजपुरी में कुछ खास कमाल ना देखा पवलें. कारण रहे, भोजपुरी में लोक गायकन के दबदबा. ओह बेरा रवि किशन, मनोज तिवारी आ निरहुआ चमकल रहे लोग. पवन सिंह के भी एंट्री हो गइल रहे. एने कृष्णा के मौसेरा भाई विनय आनंद भी भोजपुरी में आपन किस्मत आजमावे आ गइल रहलें. कृष्णा के जब हिन्दी फिल्म में ऑफर मिलल त उ चल गइलें आ फेर भोजपुरी के ओर ना मुड़लें बाकिर विनय अभियो भोजपुरी फिल्म में लागल बाड़ें.\nकृष्णा के 2007 में हिन्दी फिल्म ‘और पप्पू पास हो गया’ में मुख्य भूमिका मिलल. फिल्म के हिरोइन कश्मीरा शाह से कृष्णा के नजदीकी बढ़ल आ ई बात चर्चा के विषय बनल. ओही साल स्टार प्लस पर नच बलिए3में ई जोड़ी के डांस कपल के रूप में निमंत्रण मिलल. आ एही जा से कृष्णा के भाग बदल गइल. ई सीजन हिट रहल आ जोड़ी भी. अगिला साले 2008 में कृष्णा हिट कॉमेडी शो ‘कॉमेडी सर्कस’ में भाग लेहलें. इहवें उनके मुलाकात कपिल शर्मा आ सुदेश लाहिड़ी से भइल जे आगे जाके कृष्णा के करियर में बड़ भूमिका निभावल लोग. कृष्णा के कॉमेडियन के रूप में छवि बने लागल. कॉमेडी शो के ही एक सीजन के जज निर्देशक रोहित शेट्टी अजय देवगन के लेके कॉमेडी फिल्म बोल बच्चन बनावत रहलें. ई फिल्म में कृष्णा के बड़ रोल मिलल आ ओकरा बाद उ लगातार हिन्दी के बड़ फिल्मन में काम करे लगलें. जइसे, अक्षय कुमार के एंटेरटैनमेंट, क्या सुपर कूल हैं हम, मरने भी दो यारों, तेरी भाभी है पगले आदि. कृष्णा के करियर में ई बात हमेशा रहल बा कि ऊ शुरुआती दिन के बाद कबो घरे ना बइठलें. उनके कवनो ना कवनो टीवी शो मिलते रहल. कृष्णा कपिल शर्मा के सुपरहिट टीवी शो कॉमेडी नाइट्स विद कपिल के कलर्स से बंद भइला के बाद ओही स्लॉट पर नया कॉमेडी शो ले अइलें जवन चल ना पावल. बाकिर कपिल शर्मा आ कृष्णा अभिषेक के बीच काम्पिटिशन अउरी विवाद के सिलसिला चलत रहल. कॉमेडी नाइट्स लाइव, द ड्रामा कंपनी, कॉमेडी नाइट्स बचाओ जइसन कईगो औसत टीवी शो के बाद कृष्णा के करियर में नया मोड़ तब आइल जब सुनील ग्रोवर आ कपिल के बीच फ्लाइट में लड़ाई हो गइल आ कपिल शर्मा के चलत शो बंद करे के पड़ल. ओकरा बाद जब कपिल नया सीजन लेके अइलें तब कृष्णा भी ओ शो के हिस्सा रहलें. उनके द कपिल शर्मा शो में कैरेक्टर ‘सपना नालासोपारिया’ के लोग एतना पसंद कइल कि कृष्णा अभिषेक घरे घरे जानल जाये लगलें.\nBhojpuri Bhojpuri News Krushna Abhishek


भोजपुरी के सम्मान में दुसरका नाट्योत्सव – Anjoria\nमनोरंजन रंगमंच सरोकार\nभोजपुरी के सम्मान में दुसरका नाट्योत्सव\nफरवरी 21, 2015 गबरघिचोर, भिखारी ठाकुर, भोजपुरी नाटक, रामेश्वर सिंह कश्यप, लोहा सिंह\nरंगमंच पर किसिम-किसिम के रंग के भाव मंचित होखेला. ऊहे भाव दर्शक लोगन के मन आ दिल पे राज करेला. कुछ देर खातिर सभागार में बइठल लोग भुला जाला कि हम जवन देखत बानी तवन हकीकत ना, एगो काल्पनिक दृश्य हऊए. मंच अभिनेता लोगन से भरल बा. कहानी आ परिस्थितियन के साथे दर्शक लोग धीरे-धीरे जुड़े लागेलन. रंगमंच एगो विशेष कला ह जवन अभिनय कला के अलग-अलग तत्व पे अधारित होखेला. संगीत, नृत्य, अभिनय, शारीरिक भाव-भंगिमा आ पृष्ठभूमि से जुड़ल दृश्य के अनेके गतिविधि होखेला मंच प.\n१४से १८ फरवरी २॰१५ का बीच भइल दुसरका भोजपुरी नाट्य उत्सव कवनो महोत्सव से कम ना रहे. महोत्सव के उद्घाटन माननीय सांसद आ फिलिम अभिनेता मनोज तिवारी आ सुविख्यात वरिष्ठ नाटककार दया प्रकाश सिन्हा के हाथे दिया जरवा के भइल. जेकर गवाह रहल ‘मुक्तधारा, बांग्ला सांस्कृतिक केन्द्र’, नई दिल्ली. सहयोग संस्कृति मंत्रालय, भारत सरकार आ स्टील अथॉरिटी ऑफ इण्डिया लिमिटेड के रहल. मनोज तिवारी सगरी कलाकारन के पाँच-पाँच हजार रुपिया बतौर सहयोग राशि देबे के घोषणा कइलन.\nनाट्य उत्सव के पहिला दिने नाटक ‘बसमतिया चाउर’ के मंचन भइल. जेकर लेखक आ निर्देशक महेन्द्र प्रसाद सिंह रहलें. ‘बसमतिया चाउर’ के कहानी दू गो भाई के इर्द-गिर्द घूमल. एगो भाई महेशर शहर में रहके हवाई जहाज पे घुमस आ दूसरका भाई रमेसर का लगे साईकिल ले ना रहल. एके आंगन में एगो घर पक्का के आ एगो घर माटी के रहे. एगो परिवार बसमतिया चाउर के भात खा-खा के उजबुजाइल रहे त दुसरका परिवार के लड़िकी मालती बसमतिया चाउर रटत-रटत भूखले पेट सूत जात रहे. अभाव आ समृद्वि के एह द्वन्द्व से सराबोर ‘बसमतिया चाउर’ नाटक समाज पे जोरदार प्रहार करत नजर आइल. सभागार में केहू अइसन ना रहल जेकरा आंख से पानी ना छलकल. मुख्य कलाकार रहलें सौमित्र वर्मा, अखिलेश पाण्डेय, कल्पना मिश्रा, मीना राय, सुचित्रा सिंह आ प्रियंका.\nनाटक ‘बथान’ के मंचन दुसरका दिने भइल. ‘बथान’ प्रेम के आपन नानी गाँव के बनत-बिगड़त स्मृति के कहानी ह. प्रेम के मामा रामस्वरूप जवन पशु-पक्षियन के बोली समझे वाला प्रकृति प्रेमी आदमी बाड़न. दलित के सहयोग करे के सजा रणवीर सेना के आदमी उनकर लगनवती बेटा के मार के देता. बाद मेें जब रामस्वरूप दलित ननकी से बियाह करत बाड़े, त इनकरो जान अखड़रे चलि जाता. बेचारी ननकी के पेट में रामस्वरूप के बच्चा पलऽता. उ प्रेम के लगे चिट्ठी लिखत बिया. प्रेम शहर के रंग-ढंग में अइसन रंगाइल बा कि ओकरो आँख के पानी मर गइल बा, आ चिट्ठी के अनदेखा कर देता. एह नाटक के निर्देशक हिमाचल प्रदेश के दिलिप गुप्ता रहलन जे मुख्य पात्र रामस्वरूप के भुमिको कइलन.\nउत्सव के तिसरका दिने नाटक ‘लोहा सिंह’ के जोरदार मंचन भइल. नाटककार स्व॰ डा॰ रामेश्वर सिंह कश्यप के लिखल एह नाटक के निर्देशन महेन्द्र प्रसाद सिंह के रहे. उहे ‘लोहा सिंह’ नाटक जवन भोजपुरी जगत में १९६२ से १९९॰ के सबले लोकप्रिय रेडियो धारावाहिक रहे. लोहा सिंह के भूमिका सौमित्र वर्मा, फाटक बाबा के अखिलेश पाण्डेय, खदेरन के सूरज मेहरा, बुलाकी के दीपक कुमार, खदेरन के माई के शोभा सिंह आ भगजोगनी के किरदार निभवली महिमा.\nचउथा दिने १७ फरवरी के स्व॰ भिखारी ठाकुर के नाटक ’गबरघिचोर’ के मंचन महोत्सव में जान डाल दिहलसि. परिकल्पना आ निर्देशन रहे राष्ट्रीय नाट्य विद्यालय के पूर्व छा़त्र आ भारत सरकार से फेलोशिप पावेवाला प्रवीण कुमार गुजंन के. द फैक्ट आर्ट एण्ड कल्चरल सोसाइटी, बेगूसराय, बिहार के मंडली ‘गबरघिचोर’ के मंचन एगो नया तरीका से कइलसि. गलीजबो के खुशबू आ गबरघिचोर के अभिनय लालबाबू बड़ी सजगता से निभवलन. गलीज बनल रहलें चन्दन कुमार वत्स आ गड़बड़ी के अभिनय में संदीप कुमार रहलन. अवध कुमार पंच के भूमिका में नजर अइलें आ जल्लाद के भेष में शूलचन्द पण्डित ठिकहूं जल्लाद लागत रहलें.\nमहोत्सव के पांचवा आ आखिरी दिने १८ फरवरी के चार गो छोटहन-छोटहन हास्य नाटकन के मंचन भइल. आदमी आपन सोंच, आपन विचार आ करम से महान चाहे नीच होखेला. आज हमनी के देश में अंग्रेजी बोलल आ पढ़ल आवश्यकता से अधिका एगो मानसिकता के परिचायक बन गइल बा. आपन बोली, आपन भाषा के छोड़ के लोग अंग्रजी में खात-पियत, बोलत-बतिआवत बा. एही समाज पे प्रहार करत ‘माइडंसेट’ एकांकी से कुछ सीखहूं के मिलल. एकरा साथे-साथे ‘बरतुहारी’ आ ‘पोंगा पण्डित’ दर्शक लोगन के मन बहलावे में आगे रहल.\nसमापन समारोह के मुख्य अतिथि सुप्रसिद्व हिन्दी आलोचक प्रो॰ मैनेजर पाण्डेय आ विशिष्ट अतिथि मैथिली भोजपुरी अकादमी दिल्ली के उपाध्यक्ष अजित दुबे जी सभ कलाकार लोगन के फूल देके बधाई आ धन्यवाद दिहल लोग.\nप्रो॰ मैनजर पाण्डेय कहलें कि आज हमनी सभे के बीच में भिखारी ठाकुर जी नइखीं, बाकिर भिखारी ठाकुर के परम्परा के रंगश्री आ महेन्द्र प्रसाद सिंह आगे बढ़ा रहल बानी. हमरा एह बात के बड़ी खुशी बा.\nअजित दुबे संस्कृति मंत्रालय आ रंगश्री के बधाई देत कहलें कि भाषा भाषा के जोडेला. सरकार के इच्छा शक्ति के कमी का चलते आजु ले भोजपुरी के मान्यता ना मिल सकल. श्रमिक वर्ग से उठ के जबले भोजपुरी सभ्य समाज के जुबान पे ना आई हमहन के संघर्ष जारी रही. रंगाश्री के संस्थापक महेन्द्र सिंह के अजित दुबे आपन लिखल किताब ‘तलाश भोजपुरी भाषायी अस्मिता की’ उपहार स्वरूप दिहलें.\nजहां ले भोजपुरी नाटक के बात बा, गिनले-चुनल संस्था भोजपुरी नाटक खातिर समर्पित बाड़ी सँ. एहमें रंगश्री के स्थान सबले ऊपर बा. रंगश्री के सराहनीय कदम के कवनो मोल नइखे, अनमोल बा.\nजय भोजपुरी. जय भारत.\nबिहार भोजपुरी अकादमी के अध्यक्ष रहल डा॰ रविकान्त दुबे के निधन\nभोजपुरी हीरो पवन सिंह के मेहरारू फाँसी लगा लिहली\n2 thoughts on “भोजपुरी के सम्मान में दुसरका नाट्योत्सव”\nफ़रवरी 28, 2015 को 8:31 अपराह्न पर\nबहुत सुनर। भोजपुरी नाट्य महोत्सव खातिर रंगश्री के बहुत-बहुत बधाई. भोजपुरी के समर्पित रंगश्री आ महेन्द्र सिंह के बहुत-बहुत धन्यवाद।\nफ़रवरी 21, 2015 को 8:35 अपराह्न पर\nबहुत बढ़िया ।।।।।


महिला जमात के करोध से डेराइल नेता लोग – Anjoria\nजनवरी 16, 2013 भोजपुरी, लस्टम पस्टम\nदिल्ली में बलात्कार के घटना के लेके चारू ओर बड़ा हल्ला बा, लोग बाग में बड़ा गुस्सा बा. सरकार एकरा के लेके बड़ा हरान परसान बा. ई त तय बा कि बलात्कार से जुड़ल नियम के सरकार जरूर कड़ा करी लेकिन जान जा राम चेला कि सरकार के भय बा कि एतने से लोग के गुस्सा ना ठंढाई. बाबा लस्टमानंद आपन सेका बता के लगले रामचेला के समझावे कि अतना ठंडा पड़ऽता लेकिन देखऽतारे मार मेहरारू आ लइकिन के आंदोन के गर्मी. असाम में एगो विधायक जी कुकर्म करत धरा गइन त उनका के मउगिये कुल्हि मार के लासा काढ़ दिहली सन. असहीं मुम्बई में एगो रेस्टोरेंट के सामने लइकी सब प्रदर्शन कइली सन. देश के नारी समाज के ई रोष से कांग्रेस समेत सब पटियन के नेता लोग के कलेजा सूखल बा. ई स्थिति से मोकाबिला करे खातिर कई गो वरिष्ठ कांग्रेसी नेता लोग सलाह दीहल कि महिला समाज के रोष कम करे खातिर महिला आरक्षण विधेयक लोकसभा से पास करवा दीहल जाउ. बूढ़ कांग्रेसी नेता लोग के कहल हऽ कि एह काम से महिला लोग के गोस्सा कम होई आ आवे वाला चुनाव में कांग्रेस के फायदा होई.\nबाबा लस्टमानंद कहले कि सबसे बड़हन बात तऽ ई हऽ कि महिला आरक्षण विधेयक के सबसे बड़हन मोखालिफ मोलायम जी के पार्टी आ जेडीयू जइसन पार्टी के नता लोगो एह मामला में नरम लउकऽता. जानऽतारऽ रामचेला अइसन काहे भईल बा? असल में महिला लोग के मामला में ई दूनों पर्टियन के नेता लोग के रेकार्ड बड़ा खराब रहल बा. अब ऊ लोग के करेजा बेना अस डोलऽता कि कहीं गांवें गांव में मेहरारू जोड़िया गइली सन तब तऽ ई कुल्हि नेता लोग के पोल खुलि जाई, दू चार जाना पिटाइयो ना जास. एही से उहो लोग चाहऽता कि जल्द से जल्द कुछ हो हवा जाउ आ मामला ठंडा पड़ जाउ आ आंदोलन थम जाउ. एही से हो सकेला ऊ लोग लोकसभा में ऊ बिल के समर्थन कर देस आ ना होई तऽ ऊ लोग वोटिंग के टाइम पर सदन से बाहर चल जाउ.\nइहे ना, जान जा राम चेला कि महिला लोग के क्रोध शांत करे खातिर कई नेता अउरी सुझाव दिहले बा लोग. जइसे केतना लोग कहऽता कि काहे ना सब पार्टी के अध्यक्ष कुछ दिन खातिर मेहरारूवने के बना दीहल जाउ. ऊ लोग अध्यक्ष के कुर्सी से बईठ के शांति के अपील करी आ सब बात सुने के आश्वासन दी लोग तऽ हो सकेला कि आंदोलन शांत हो जाउ. कई गो नेता लोग के कहल हऽ कि सब पार्टी के नेता स्टेज पर बइठ के उहे सब करे जे मेहरारू करे ली सन एह से क्रोध ठंडा हो जाई. हालां कि कुछ लोग के कहल हऽ कि ई सब आंदोलन के महिला वर्ग से जोड़ के ना देखल जाउ. ई पूरा समाज के लड़ाई बनल जात बा.


खबर भोजपुरी में (शनिचर, 20 दिसंबर 2014) – टटका खबर\n(शुक, 19 दिसंबर के खबर)\nप्रधानमंत्री नरेन्‍द्र मोदी 19 दिसम्‍बर का दिने नई दिल्‍ली में बंगलादेश के राष्‍ट्रपति अब्‍दुल हामिद संगे.\nशुक का दिेने वित्‍त मंत्री अरूण जेटली वस्‍तु आ सेवा कर विधेयक (जीएसटी) के संसद में पेश क दिहले. पेश करत घरी कहलन कि टैक्स पर राज्‍य सरकारन के अधिकार बनवले राखे के पूरा इन्तजाम कइल गइल बा विधेयक में. केन्‍द्रीय बिक्री कर पर होखे वाला नुकसान के भरपाई कइल जाई आ पहिला किस्त 31 मार्च से पहिले जारी क दिहल जाई. बतवलन कि शराब छोड़ सगरी सामान आ सेवा जीएसटी विधेयक के तहत आई.\nलोकसभा में शुक का दिने मुंबई हमला के आतंकी जकीउर रहमान लखवी के पाकिस्तान में जमानत मिलला पर निन्‍दा प्रस्‍ताव पास कइल गइल. बाद में सुने में आइल कि पाकिस्तान सरकार जकी-उर-रहमान लखवी के फेरू तीन महीना खातिर हिरासत में ले लिहले बिया.\nशुको का दिने राज्‍यसभा में विपक्ष कवनो काम काज ना होखे दिहलसि. ओकर बस एके जिद्द बा कि पीएम धर्मान्तरण के मुद्दा पर जबाब देस बाकिर विपक्ष सरकार का तरफ से चरचा करावे के बात माने के तइयार नइखे. विपक्ष के अड़ियल रुख का बाद राज्यसभा के सभापति मोहम्‍मद हामिद अंसारी कहलन कि अइसन कवनो नियम नइखे जवना में कहल गइल होखे कि चरचा का दौरान प्रधानमंत्री के मौजूदगी जरूरी होखी.\nशनिचर 20 दिसंबर के झारखण्‍ड आ जम्मू-कश्मीर विधानसभा चुनाव के आखिरी दौर के मतदान करावल जाए ला सगरी तइयारी पूरा हो गइल बा. जम्मू -कश्मीर के 20 सीट आ झारखण्ड के 16 सीट पर चुनाव का साथही मतदान के काम पूरा हो जाई. मतगणना 23 दिसंबर के करावल जाई.\nसीबीआई शुक का दिने ओडिशा के उप पुलिस अधीक्षक प्रमोद पांडा के गिरफ्तार क लिहलस. पांडा पर षड़यंत्र रचे आ नाजायज वित्तीय लाभ उठावे के आरोप लागल बा. ओने पश्चिम बंगाल में अलीपुर अदालत ने सारधा चिटफंड घोटाला में गिरफ्तार पश्चिम बंगाल के परिवहन आ खेल मंत्री मदन मित्रा के न्‍यायिक हिरासत2जनवरी ले बढ़ा दिहलस.\nबम्‍बई शेयर बाजार के सेंसेक्‍स शुक का दिने 245 अंक बढ़ के आ निफ्टी 66 अंक बढ़ के बंद भइल. डॉलर के मुकाबले रुपिया 19 पइसा कमजोर भइल, सोना आ चांदी में मामूली गिरावट भइल.\nसाइना नेहवाल दुबई में चलत वर्ल्ड सुपर सीरीज बैडमिंटन टूर्नामेंट फाइनल्स के सेमीफाइनल में आ गइल बाड़ी. खेल से जुड़ल दोसर खबर में ब्रिसबेन में ऑस्ट्रेलिया के खिलाफ अपना दुसरका पारी में खेल खतम होखे बेरा भारत एक विकेट का नुकसान पर 71 रन बनवले रहुवे. भारत अबहियों आस्ट्रेलिया के पहिला पारी में बनल रन से 26 रन पीछे बा. पहिला पारी में ऑस्ट्रेलिया 505 रन बनवलसि. भारत के पहिला पारी में 408 रन बनल रहुवे.\nकाकोरी काण्ड के अमर शहीद पंडित राम प्रसाद बिस्मिल, ठाकुर रौशन सिंह आ अशफाकुल्ला खाँ के शहादत दिवस पर आज श्रद्धा से नमन कइल गइल. एह तीनो जने के साल 1927 में एही तारीख, 19 दिसंबर, के फाँसी दिहल गइल रहे. पंडित राम प्रसाद बिस्मिल के गोरखपुर जेल में, ठाकुर रौशन सिंह के इलाहाबाद के केन्द्रीय कारागार नैनी में आ अशफाकुल्ला खाँ के फैजाबाद जेल में फांसी चढ़ावल गइल रहुवे. काकोरी काण्ड के एगो अउर महानायक राजेन्द्र नाथ लाहिड़ी के एह लोग से दू दिन पहिलहीं 17 दिसम्बर क गोण्डा जेल में फांसी दे दिहल गइल रहे.\nवाराणसी के सम्पूर्णानन्द संस्कृत विश्वविद्यालय के दीक्षांत समारोह के सम्बोधित करत राज्यपाल राम नाईक विद्यार्थियन से अपना भीतर नैतिकता के विकास करे के सलाह दिहलन. कहलन कि हमेशा समाज के बढ़न्ती का बारे में सोचे के चाहीं.\nबिहार विधानसभा के सचिव शुक का दिने विधानसभा के जानकारी दिहलन कि जनता दल यूनाईटेड के चार गो विधायकन, ज्ञानेंद्र सिंह ज्ञानू, राहुल शर्मा, रवींद्र राय आ नीरज कुमार बबलू, के सदस्यता खतम क दिहल गइल बा. विपक्ष एहपर शेम-शेम के नारा लगवलस.\nपश्चिम चंपारण के लौरिया रामनगर रोढ पर एगो ट्रैक्टर से कचरा के एगो औरत के मौत हो गइल.\nरोहतास जिला के नगर थाना के मुरली मांइस का लगे एगो तालाब से शुक का दिने तीन दिन से गायब एगो नवही के लाश बरामद भइल.


टटका खबर, शनिचर,6जलवरी 2018 – टटका खबर\nसीबीआई के विशेष अदालत शनिचर का दिने रांची में राजद अध्यक्ष लालू प्रसाद के चारा घोटाला से जुड़ल एगो मामिला में साढ़े तीन बरीस के जेल आ दस लाख रुपिया के जुर्माना के सजा सुनवलसि. अगर जुर्माना ना भरीहें त छह महीना अउरी जेल में रहे के पड़ी. घोटाले में शामिल आ बिहार विधानसभा के लोक लेखा समिति के अध्‍यक्ष रहल जगदीश शर्मा के सात बरीस के जेल आ दस लाख रुपिया जुर्माना लगावल गइल बा. अउरियो लोगन के एह मामिला में सजा आ जुर्माना सुनावल गइल बा. लालू चारा घोटाला के एगो केस में पहुलहूं सजा पा चुकल बाड़ें आ जमानत पर रह के राजनीति बूकत रहले हँ.\nजम्‍मू कश्‍मीर के सोपोर इलाका में आतंकियन के लगावल एगो बम फटला से गश्‍त लगावत चार गो सिपाहियन के मौत हो गइल बा आ कुछ अउरिया लोग घवाहिल हो गइल बा. ओने टॉप में शुक का दिने पहाड़ धसकला से मरेवालन के गिनिती 11 हो गइल बा. दस जने के लाश मिल गइल बा बाकिर एगो अबहियों नइखे मिलल.\nसउदी अरब में सरकारी खर्च में भइल कटौती का खिलाफ प्रदर्शन करे वाला एगारह गो शहज़ादन के गिरफ्तार क लीहल गइल बा. ई लोग फेर से सरकारी खरचा पर पानी आ बिजली देबे के माँग करत रहुवे.\nकेपटाउन क्रिकेट टैस्‍ट में दक्षिण अफ्रीका के पहिलका पारी के 286 रन का जवाब में बीसीसीआई के टीम 209 रन बना के आउट हो गइल.\nकांग्रेस अध्यक्ष राहुल गांधी अपना दुलरुआ हार्दिक पटेल के सलाह मानत परेश धानाणी के गुजरात में पार्टी विधायक दल के नेता बनावे के एलान क दिहले बाड़न.\nविदेशी मुद्रा भंडार में पिछला 32 महीना के सबले बड़ तेजी का साथे 29 दिसंबर के पूरा भइल हफ्ता में बढ़ के 409.37 अरब डॉलर हो गइल बा.\nदेवरिया में अपराध के रोकथाम करे का मकसद में जिलाधिकारी सुजीत कुमार आ पुलिस अधीक्षक राकेश शंकर अपनहीं वाहन चेकिंग अभियान के कमान थाम लिहले बाड़ें.\nयूपी में पड़त कड़ाका का ठण्ड का बीच अठवीं कक्षा आठ तक के छात्र-छात्रावन के स्वेटर देबे के काम सगरी 75 जिलन में शुरु हो गइल बा.\nबस्ती जिला के के हर्रैया इलाका के महुघाट में दू गो भाई मिलके अपना बाप आ मयभावत महतारी के टाँगी से काट के मुआ दिहलें आ ओकरा बाद थाना जा के सरेंण्डर क दिहलें.\nदेवरिया में पिछला सत्रह दिन से चलल आवत वकीलन के हड़ताल शनिचर का दिने खतम हो गइल. दीवानी अधिवक्ता संघ के अध्यक्ष विद्या सागर मिश्र बतवलें कि जिलाधिकारी सुजीत कुमार से भइल बातचीत का बाद एकर फैसला लीहल गइल बा.\nकुशीनगर के पडरौना इलाका के साहबगंज तुरहा टोला के एगो लड़िका के नहर में गिरला का बाद डूबला से मौत हो गइल.\nपूर्वी चम्पारण जिला के पताही इलाका के बेलाहीराम गांव में कुछ बदमाश एगो किराना व्यापारी के गोली मार के मुआ दिहले सँ.\nसारण जिला जेल में बंद एगो कैदी के तबियत खराब भइला का बाद इलाज का दौरान शुक का राति में मौत हो गइल.\nTags: कुशीनगर, क्रिकेट मैच, चम्पारण, जम्मू कश्मीर, देवरिया, बस्ती, लालू प्रसाद, विदेशी मुद्रा भंडार, सउदी अरब, सारण


पाइथागोरस से स्वप्नवार्ता - डॉ. जयकान्त सिंह 'जय'\nहरेश्वर राय, नवंबर 02, 2021\nनउवाँ-दसवाँ में पाइथागोरस के प्रमेय पढ़ले रहीं। गुरु जी खूब मनोयोग से पढ़ावस। कबो पल्ले पड़े आ कबो नाहियो पड़े। कबो ब्लैक बोर्ड पर जाके प्रमेय सिद्ध कर दीं स त पीठ ठोकस आ कबो सिद्ध ना होखे त सीसो का डंटा के तरहथी पर ताबड़तोड़ हुम्चउआ पड़े। एने आके जब ईसा से ८०० साल पहिले के भारत के महान गणितज्ञ, दार्शनिक आ धर्मगुरु बौधायन के शुल्ब सूत्र का ओह प्रमेयन के जाने के मिलल जवन यूनानी गणितज्ञ का कई प्रमेयन से हू-ब-हू मिलत रहे त हम अचरज में पड़ गइनीं। बौधायन के प्रमेय बा - 'दीर्घास्याक्षणया रज्जु: पार्श्वमानी तिर्यकं मानी च। यत्पृथग्भूते कुरुतस्तदुभयांकरोति।।'\nमतलब, एगो आयत के विकर्ण ओतने क्षेत्र एकट्ठा बनावेला जेतना कि ओकर लम्बाई आ चौड़ाई अलग-अलग बनावेलें।\nहम पाइथागोरसो में इहे प्रमेय पढ़ले रहीं। फेर हम बौधायन आ पाइथागोरस के गुन-धुन में पड़ल-पड़ल कुछ सोचते रहीं कि हमार कब आँख लाग गइल, पते ना चलल। फेर सपना में देखऽतानी जे एगो खूब लम्बा-चौड़ा बुढ़ आदमी जेकर दाढ़ी आ मोछ खूब उज्जर रहे। देह पर उजरे चद्दर ओढ़ले सामने खड़ा मुस्का रहल बा। हम कवनो महान व्यक्ति के आगमन मानके माथ नवावत पूछलीं- 'अपने के हईं?'\nएह पर ऊ मुस्कात बोललें- 'पाइथागोरस'। हम त दंग रह गइनीं। हम मुँह से कुछ कढ़ाईं कि ओकरा पहिले उहांका बतावे लगनीं कि 'तूं कए दिन से हमरा आ बौधायन जी के लेके माथापच्ची कइले बाड़ऽ त आज हम छछाते सब कुछ बतावे खातिर हाजिर बानी। पूछऽ हमरा बारे में का का जाने के चाहऽ तारऽ?' अब हम अहथिर हो गइल रहीं आ मने मन इतरात कहनीं- 'चलऽ। रोगिया का भावे से बैदे फुरमावे'। हम पहिलके सवाल कइनीं- 'राउर प्रमेय आ भगवान बौधायन के प्रमेय एके कइसे बा?'\nएह पर पाइथागोरस बोललें - 'बौधायन जी हमरा से दू सौ से कुछ अधिके बरिस पहिले भारत में पैदा भइल रहस जे सिद्धार्थ गौतम बुद्ध से डेढ़ पौने दू सौ साल पहिले जनमल रहस। बौधायन के बारे में हमार गुरु थेल्स बतवले रहस जे सिद्धार्थ गौतम बुद्ध के समकालीन रहस। हम अपना गुरु थेल्स से प्रभावित हो के तीस बरिस का उमिर में ग्यान का खोज में फारस, बेबीलोन, मिश्र, अरब होते भारत पहुँचल रहीं। तबे मगध में एगो बौद्ध मतावलंबी से बौधायन का ज्यामितीय-रेखागणितीय सूत्रन के जाने समुझे के मौका मिलल रहे। फेर इटली लौट के गुरु थेल्स के सहयोग आ देखेरख में बौधायन का प्रमेयन के आधार पर आउर प्रमेयन के सिद्ध कइनीं। फेर गुरु थेल्स के विद्वान शिष्य अनेक्जिमेंडर के आपन गुरु बना के गणित के आउर गंभीर अध्ययन करेके सौभाग्य प्राप्त भइल।'\nएह पर हम उनका आ उनकरा जीवन यात्रा के बारे में जाने खातिर पूछनीं - ' अच्छा, रउरा प्रारंभिक जीवन यात्रा से लेके आखिर तक के कुछ मुख्य मुख्य बात सकेनीं? '\nई सवाल सुन के ऊ मुस्कुरात बोललें- 'काहे ना, आरे हमार जनम एशिया माइनर का किनारे पूर्वी ईजियन में एगो यूनानी द्वीप सोमास में ईसा पूर्व ५८०- ५७२ में भइल रहे। हमार माई पयिथिअस सोमास के रहे वाली रही आ बाबूजी मनेसार्चस लेबनान के टायर व्यापारी रहस। ऊ रत्नो के व्यापार करत रहस। हम तीन भाई बहिन रहीं। हमरा पत्नी के नाम थेना रहे जेकरा से हमरा दूगो बेटी भइली स जवन हमरा विचार, धार्मिक अभियान आ इस्कूल का विधि-बेवस्था में काफी मदद कइल लोग। हमार पूरा बचपन सोमास में बीतल। कुछ सेयान भइनीं त अपना बाबूजी का सङे व्यापारिक यात्रा पर सीरिया गइनीं। हमरा बाबूजी का हमरा शिक्षा पर बचपन से ध्यान रहे। उनकर मत रहे कि आदमी जिनगी में कवनो काम शिक्षित भइला पर करी त सुबेवस्थित आ विवेक का सङे करी। इहे सोच के ऊ सीरिया में हमरा पढ़ाई खातिर शिक्षक के इंतजाम कइलें। एही दरम्यान इटली जाए के मोका मिलल। उहंवे होमर के कविता आ वीना के नाटक पढ़े के मिलल। कुछ दिन शल्डिया में रह के उहाँ के विद्वान लोग बहुत कुछ जननीं-सिखनीं। हमरा के दर्शनशास्र पढ़ावे वाला पहिल गुरु रहलें सयरस के फेडेसायडेस। जब हमार उमिर अठारह-बीस साल के रहे त हमरा के पढ़े खातिर गणित आ अंतरिक्ष विज्ञान के वयोवृद्ध विद्वान थेल्स के आ उनकर सुयोग्य शिष्य अनेक्जिमेंडर के पास भेजल गइल। एह दू गुरु से पढ़ला के बाद हमरा गणित, अंतरिक्ष विज्ञान, ज्योतिष, संगीत आ दर्शनशास्र में काफी रुचि बढ़ गइल। एही लोग का सलाह से हम ज्ञान का खोज में फारस, बबिलोन होत भारत के मगध-कोसल इलाका में पहुँचल रहीं। उहँवे बौधायन का शुल्ब सूत्र के पढ़े के मिलल। उनका ज्यामितीय आ रेखागणितीय सूत्रन के बतावे- सुलझावे आ बढ़ावे में हमरा गुरु थेल्स आ अनेक्जिमेंडर के बहुत लमहर सहयोग रहल बा। बल्कि हम ओही लोग का ज्यामितीय आ अंतरिक्ष विज्ञान सम्बन्धी सिद्धांतन के आउर आगे बढ़इनीं।'\nअपना गुरु थेल्स आ अनेक्जिमेंडर प्रति उनका अगाध सरधा-भक्ति-भावना के देख के ओह लोग का बारे में कुछ आउर जाने के इच्छा व्यक्त कइला पर पाइथागोरस बतवलें कि 'हमार गुरु थेल्स भारत के सिद्धार्थ गौतम बुद्ध का जोड़ा-पाड़ी के रहस। गुरु थेल्स (६२४-५५० ई. पूर्व), थेल्स के शिष्य हमार गुरु अनेक्जिमेंडर (६११-५४७ ई. पूर्व) आ महान विद्वान ऐनेक्सिमिनिज (५८८-५२४ई. पूर्व) तीनों जनें सृष्टि का मूल तत्व के बारे में आपन आपन विचार देले बा लोग। तीनों जना के मत ई बा कि मूल तत्व एके बा आ ऊ भौतिक बा। गुरु थेल्स जल के, गुरु अनेक्जिमेंडर अव्यक्त प्रकृति के आ ऐनेक्सिमिनिज वायु के मूल तत्व के पद दिहलें। हर भौतिक पदार्थ में गुन आ मात्रा प्रत्यक्ष दिखाई देला। बाकिर आइओनिया के विद्वान लोग गुन पर ज्यादे ध्यान दिहल आ मात्रा के उपेक्षा कइल। तब हम अपना अध्ययन के आधार पर मात्रा के सत्ता के तत्व समझनीं आ साबित कइनीं कि मात्रा के जाँच इकाई का नींव पर होला आ ई संख्या के आधार ह। संख्या सत्ता के तत्व ह। एह तरह से अमूर्त दार्शनिक विवेचन में प्रविष्ट भइल। सांच मानीं त सृष्टि में अनुरूपता आ सामंजस्य हर ओर दिखाई देला। ई अनुरूपता गायन में प्रसिद्ध होला आ संख्या के तुल्यता राग के आत्मा ह। नक्षत्र अपना गति से मधुर ध्वनि पैदा करेलें। बाकिर हमनीं सुन ना सकीं। काहेकि ओकर तीव्रता हमनीं का सुने के शक्ति का सीमा में ना आवे।'\nयूनान में एगो गणितज्ञ, वैज्ञानिक, संगीतज्ञ,, धार्मिक आंदोलन के संस्थापक आ सफल शिक्षक के रूप में राउर तबो सम्मान रहे आ आजुओ सउँसे यूरोप रउरा के ' संख्या के जनक ' के रूप में सम्मान देला। अब अपना अलावे अपना धार्मिक आंदोलन के बारे में, अपना इस्कूली शिक्षा-बेवस्था आ विचार के बारे में बतावल जाव। हमरा एह जिज्ञासा के समाधान खातिर ऊ बतवलें - 'ईसा से ५३२ बरिस पहिले सामोस का अहंकारी अत्याचारी राजा के हस्तक्षेप आ अत्याचार से आजिज होके हम इटली चल गइनीं। उहाँ ईसा से ५२९ बरिस पहिले क्रोटोन में एगो इस्कूल खोलनीं। जवना में तीन सौ विद्यार्थी अंकगणित, ज्यामिति, ज्योतिष विज्ञान, आ संगीत के अध्ययन करस। हम उहँवा अपना शैक्षिक, बौद्धिक आ धार्मिक अभियान के माध्यम से क्रोटोन का जनता का सांस्कृतिक आ धार्मिक जीवन में सुधार करेके ईमानदार पहल कइनीं। उहाँ का नागरिक के सदाचार के पाठ पढ़ावे खातिर अपने खुद ओह पर अमल करके आगे बढ़नीं। हमरा अनुयायियन के सभे पाइथागोरियन कहत रहे। हमरा इस्कूल के नियम उहाँ का लोग के मुताबिक बहुत कठोर रहे। हमरा इस्कूल के विद्यार्थी धार्मिक शिक्षा, सामान्य भोजन, व्यायाम, पठन आ दार्शनिक अध्ययन से युक्त जीवन जीयत रहलें। हमरा अनुसार संगीत आदमी का जीवन खातिर बहुत जरूरी चीज ह। हमार शिष्य अपोलो त हमरे साथे भजन गावत रहलें। हम शरीर आ आत्मा के इलाज बीना बजा के दूर कर देत रहीं। विद्यार्थी लोग का आपन याद्दाश्त बढ़ावे खातिर सूते का पहिले कविता पढ़ल जरूरी रहे। हमहूं विद्यार्थी जीवन में अपना गुरु जी लोग से बहुत सनेह पवले बानीं। इस्कूल में हमार शिक्षक लोग कबो कबो हमरा जिज्ञासा के सांत ना कर पावत रहे। बाद में हमरा जीवन में बड़ा परिवर्तन भइल। हमार ई साफ मत रहे कि हर आदमी के पवित्र जीवन बितावे के चाहीं। पवित्र जीवन के जरिए ही आत्मा के एह देह से मुक्त कइल जा सकेला। आदमी का आग पर तलवार से प्रहार ना करेके चाहीं। मतलब - क्रोधित आदमी का सङे कठोरता से भा क्रोधित होके बात-बेवहार ना करे के चाहीं।'\nसबसे अंत में उनका से हमार सवाल रहे कि अइसे त रउरा मरला के दू सौ साल बाद रोम के सीनेट में राउर भव्य मूर्ति लगावल गइल आ एगो गणितज्ञ के रूप में यूनान के महानतम व्यक्ति होखे के सम्मान दिहल गइल, बाकिर रउरा के देस निकाला के सजा काहे दिहल गइल?\nहमरा एह सवाल के सुनके ऊ कुछ असहज जइसन लगलें। बाकिर बोललें कि 'जवन शिक्षा चाहे विचार हम देस का नागरिक के जीवन सुधारे खातिर देत रहीं ओकरा के जमीन पर उतारे खातिर राजनीति के क्षेत्र में पाँव बढ़वनीं। एकरा बाद बरिसन से राजनीतिक जगत में कब्जा जमवले लोग हमार विरोध करे लागल आ कई गो अनर्गल आरोप लगा के देस निकाला के सजा दिलवावल। हम मेटापोटम आ गइनीं , जहाँ अस्सी-पचासी बरिस के अवस्था में हमार निधन हो गइल।'\nपाइथागोरस के अतना बात सुनते हमार नीन टूट गइल। जवना के हमरा आजुओ अफसोस बा।


टटका खबर, शुक,9अप्रैल 2021 – टटका खबर\nApr 9, 2021 काशी विश्वनाथ मंदिर, कौशांबी, गोण्डा, जौनपुर, देवरिया, बस्तर, बस्ती, महाराष्ट्र, रोहिंग्या, वाराणसी, सारण, सुप्रीम कोर्ट, सोनभद्र\nवाराणसी के काशी विश्वनाथ परिसर में बनल ज्ञानवापी मस्जिद के पुरातात्विक सर्वेक्षण करावे के आदेश सिविल जज (सीनियर डिवीजन फास्टट्रैक) आशुतोष तिवारी दे दिहलन. ई पुरातात्विक सर्वेक्षण करवावे के गोहार वादमित्र विजय शंकर रस्तोगी कऩले रहलें जवना के अदालत सकार लिहलसि. अब विश्वनाथ मंदिरो के मुगल अत्यातार से मुक्ति के राह मिले के उमेद हो गइल बा. जान जाईं कि मथुरा के श्रीकृष्ण मंदिरो के इदगाह से मुक्त करावे के मामिला ओहिजा के अदालत में चल रहल बा.\nभठियरपन के आरोप के सीबीआई जाँच करवावे के पाई कोर्ट का आदेश का खिलाफ सुप्रीम कोर्ट में गोहोर लगावे चहुँपल महाराष्ट्र सरकार आ ओकर गृह मंत्री रहल अनिल देशमुख के याचिका बियफे का दिने खारिज हो गइल. सुप्रीम कोर्टो मनलसि कि आरोप गंभीर बा आ एकर जांच होखे के जरुरत बा. बॉम्बे हाई कोर्ट अबहीं एह मामिला के प्रारम्भिके जांच करवावे के कहले बा एहसे एहमें कवनो हस्तक्षेप नइखे कइल चाहत सुप्रीम कोर्ट. ओने सीबीआई के टीम मुंबई चहुँप के काम शुरु कर दिहले बिया. जान जाईं कि पालघर में भइल साधुवन के निर्मम हत्या के पाप एह सरकार के ले डूबी.\nकाल्हुवे एगो अउर मामिला में सुप्रीम कोर्ट आदेश दे दिहलसि कि जरुरी प्रक्रिया के पालन करत रोहिंग्यन के वापिस कइल जा सकेला, जान जाईं कि जम्मू से धराइल रोहिंग्यन के समर्थन में प्रशांत भूषण नाम के एगो वकील सुप्रीम कोर्ट में गोहार लगवले रहुवे जवना पर अदालत के ई फैसला आइल बा. अदालत ओहनी के कवनो तरह के राहत ना दिहलसि आ कहलसि कि ओहनी के पूरा प्रक्रिया के पालन करत म्यांमार भेजल जाव.\nवायदा कारोबार के साप्ताहिक समाप्ति का दिने बियफे के शेयर बाजार में तेजी दर्ज भइल. सेंसेक्स में 84 अंक के आ निफ्टी में 55 अंक के बढ़त भइल.\nजौनपुर के कोतवाली इलाका में मंगल से गायब शंभूगंज के गहना व्यवसायी के लाश एगो टायर दुकान का बगल में पंचर बनावे वाला का गुमटी का लगे मिल गइल.\nकाल्हु बियफे का दिने कौशांबी के शीतला धाम कड़ा इलाका के फरीदगंज गांव में ट्रैक्टर से कचरा के एगो लइका के ठाँवे पर मौत हो गइल.\nदेवरिया के मईल इलाका में बुधवार के देर रात भोज खा के घरे आवत एगो आदमी के पीट-पीटके मुआ दीहल गइल.\nगोण्डा जिला के नगर कोतवाली इलाका के खैरा खास गांव मे चुनावी रंजिश मे प्रधान प्रत्याशी के विरोधी उनुका भाई के पीट पीट के मुआ दिहले सँ. एह हमला में तीन जने अउर घवाहिलो भइल बाड़ें.\nसोनभद्र जिला के रायपुर इलाका के वैनी गांव के एगो आदमी के हत्या मामिला के जाँच का बाद पुलिस ओकरा मेहरारु आ मेहरारु के आशिक के गिरफ्तार कर लिहलसि.\nबस्ती जिला के मुण्डेरवा इलाका में हाल ही में भइल एगो हत्या का मामिला में दस गो आरोपियन के गिरफ्तार कइल गइल बा.\nसारण जिला के रसूलपुर इलाका में काल्हु बियफे का दिने चपरैठा गाँव का लगे ट्रक का धक्का से एगो बाइक सवार नवही के मौत हो गइल. मरे वाला नवही सीवान जिला के जलालपुर मठिया गांव के रहुवे.\nबस्तर में नक्सलियान का गिरफ्त में3अप्रैल से पड़ल सुरक्षा बल के जवान राकेश्वर सिंह के बियफे का साँझ में छोड़ दिहलन स नक्सली. एह मामिला में बिचवनियन से का समझौता भइल से सामने नइखे आइल. प्रशासन के कहना बा कि बिना शर्त छोड़ले बाड़न स. हालांकि एह दावा पर भरोसा करे के मन नइखे करत.


‘कसम वर्दी के’ फिलिम के पहिलका झलक लोग के दिल जीतत बा – Anjoria\n‘कसम वर्दी के’ फिलिम के पहिलका झलक लोग के दिल जीतत बा\nभोजपुरी के नवही निर्देशक दिनेश यादव के निर्देशन में बनल ‘कसम वर्दी के’ भोजपुरी फिलिम के पहिला झलक पिछला दिने जारी कइल गइल. एह झलकी के जारी होखते पहिलही से चरचा में गरम रहल एह फिलिम खातिर लोग के उत्सुकता अउरी बढ़ गइल. एहमें विराज भट्ट आ मोनालिसा के जोड़ हंगामा बरपावत नजर आई. एकर आकर्षक पोस्टर दर्शकन के दिल जीत ली. पहिला झलक में दिनेश यादव सगरी सितारन के महत्व दिहले बाड़न आ नायक विराज भट्ट के एक्शन वाला लुक के प्रमुखता देत उनकर रोमांटिको छवि सामने राखल गइल बा. फिलिम के खलनायक खलनायक संजय पांडे के लुक बाकी फिलिमन से अलगा लउकत बा, अवधेशो मिश्रा के नया अंदाज में पेश कइल गइल बा.\nपूरा तरह से दर्शकन के भावे वाली एह फिलिम के निर्माता कांतिलाल मारू गजबे उछाह में बाड़ें. कलाकारन में विराज भट्ट, मोनालिसा, प्रिया शर्मा, मदन मोहन, अवधेश मिश्रा, अयाज खान, आनंद मोहन, रत्नेश बरनवाल, तेज यादव आ किरण यादव के नाम बा. डांसिंग क्वीन सीमा सिंह के आयटम देखेवालन के मोह ली. त तेज यादव आ किरण यादव के भूमिको चुनौती भरल बा.\nPrevious Post: सोचतानी तोहरा ला एगो पुरस्कार के जोगाड़ करीं.\nNext Post: अब रोमांस करत नजर अइहें सनोज मिश्रा


खबर भोजपुरी में (अतवार,4जनवरी 2015) – टटका खबर\n(शनिचर,3जनवरी के खबर)\nमुंबई में 102वां भारतीय विज्ञान कांग्रेस के उद्धाटन समारोह के संबोधित करत पीएम मोदी.\nजम्‍मू-कश्‍मीर में पाकिस्‍तानी सेना के गोलीबारी से भारत के सेना के दू गो जवान आ एगो नागरिक महिला के मौत हो गइल. लोग आपन घर-बार छोड़ सुरक्षित ठिकाना खोजे लागल बा.\nप्रधानमंत्री मोदी बैंकन के सलाह दिहले कि रोजगार देबे वाली कंपनियन के करजा देबे में महत्व दिहल जाय. कहलन कि आम लोग के सहायता चहुँपावे में बैंकन के बढ़-चढ़ के काम करे के चाहीं. कहलन कि सरकार बैंकन के काम में कवनो तरह के दखलंदाजी के खिलाफ बिया.\nशनिचर का दिने प्रधानमंत्री मुम्‍बई विश्‍वविद्यालय में भारतीय विज्ञान कांग्रेस-2015 के उद्घाटन करत कहलन कि विज्ञान आ प्रौद्योगिकि के इस्तेमाल मानवता के विकास ला होखे के चाहीं. कहलन कि शोधो के आसान बनावल ओतने जरूरी बा जतना कारोबार कइला के आसान बनावल.\nकेंद्र देश भर में सात हजार खेल परिसर बनावे के सोचत बिया. खेल आ युवा मामलों के मंत्री सर्वानंद सोनोवाल कहलन कि राज्यसरकारन से एह खेल परिसर ला जमीन दिआवे के कहल गइल बा.\nसोनी पिक्चर्स पर उत्तर कोरिया के साइबर हमला का चलते अमेरिका उत्तर कोरिया पर अउर नया प्रतिबंध लगा दिहले बावे. ओकरा तीनो माथ खुफिया आ सशस्त्र अभियान समेत 10 गो सरकारी अधिकारियन के प्रतिबंधित सूची में डाल दिहल गइल बा.\nउत्तर भारत के अनेक इलाका में शनिचर का दिने सर्दी से कुछ राहत मिलल बाकिर बरखो होखे के खबर बा.\nयूपी के ओह स्कूलन में प्लस टू के शिक्षकन के बहाली ना होखी जहाँ प्लस टू के पढ़ाई अबले शुरूए नइखे भइल. एह फैसला का बाद अब बहाल होखे वाला शिक्षकन के गििती अधिया जाई. पहिले कुल 36 हजार शिक्षकन के बहाल करे के योजना रहुवे.


(बुध 28 सितम्बर)\nकिशनगंज जिला के पोठिया थाना के चनामना गाँव का लगे आजु बुध का सबेरे एगो टैंकर मालगाड़ी में आग लाग गइला से उनईस गो बॉयल टैंकर्स बोगी जर के राख हो गइल. बतावल जात बा कि रेलबोगी ड्रील भइला का चलते ओहसे चिंगारी निकले लागल जवना से आग लाग गइल. एह दुर्घटना से रेलवे के तीन करोड़ रुपिया के नुकसान भइल बतावल जात बा. आग बुतावे में छह घंटा लागल आ अबहीं ले ट्रैक खाली नइखे भइल. ओह रेल मार्ग पर फेर से परिचालन काल्हु दुपहरिया का बादे शुरू हो पाई. आजु सबेरे सात बजे से परिचालन ठप्प बा.\nबिहार आ नेपाल में भइल भारी बरखा का चलते कई जगहा बाढ़ के हालात बन गइल बा. कोसी नदी के जलस्तर में आजु कुछ कमी आइल बा तबो सहरसा मानसी रेलखंड पर रेलमार्ग पर खतरा बनल बा जवना चलते रेलगाड़ियन के गँवे गँवे चलावे के कहल गइल बा. दरभंगा के जाले प्रखंड में खिरोई नदी पर बनल बन्धा टूटला का चलते करीब एक सौ गाँवन में बाढ़ के पानी घुस गइल बा. दरभंगा बैरगनिया रेलखंड पर परिचालन रोक दिहल गइल बा. मुजफ्फरपुर जिला में औराई कटरा का लगे लखनदेई नदी के बंधा कई जगहा टूट गइल बा. सीतामढ़ी मुजफ्फरपुर हाइवे पर यातायत रुक गइल बा. कैमूर जिला के दुर्गावती आ करमनासा नदी के पानी घटल बा.\nदुरौंधा विधानसभा उपचुनाव खातिर मध्यप्रदेश कैडर के गणेश प्रसाद कबीरपंथी के प्रेक्षक बनावल गइल बा. पूरा क्षेत्र के इकइस सेक्टर में बाँट के हर सेक्टर में मजिस्ट्रेट तैनात कइल गइल बा. अबले एक हजार आठ सौ लोग पर धारा एक सौ सात के कार्यवाही कइल गइल बा.\nनिजी विद्यालयन के पंजीकरण अनिवार्य करावे वाला आदेश का खिलाफ बुध का दिने पटना समेत राज्य भर के निजी विद्यालय बंद रहली सँ.\nगोपालगंज के कोचायकोट थाना के माधवभर गाँव का लगे एगो गाड़ी आ मोटर साइकिल के टक्कर में मनरेगा के परियोजना पदाधिकारी विनय कुमार सिंह आ शंभू कुमार के ओहिजे मौत हो गइल.\nसारण जिला के अमनौर थाना के रसूलपुर में एगो औरत अपना तीन गो बच्चा का साथे खुदकुशी कर लिहलसि.\nपश्चिम चंपारण के बेलसंडी उच्च विद्यालय के प्रधानाध्यापक मो॰ अशरफ हुसैन पर साइकिल आ छात्रवृति के धन गबन करे के आरोप लगावल गइल बा.\nबेतिया राज परिसर से एगो आदमी के लाश बरामद भइल बा.\nसिवान जिला के बसंतपुर थाना के राजापुर गाँव में मालती देवी नाम के एगो औरत के हत्या कर दिहल गइल बा.\n«« उत्तर प्रदेश के खबर\nदेश दुनिया खेल व्यापार मनोरंजन के खबर »»


आइल चइत उतपतिया हो रामा - अभिषेक भोजपुरिया - मैना: भोजपुरी साहित्य क उड़ान (Maina Bhojpuri Magazine)\nHome अभिषेक भोजपुरिया चइता Lekh आइल चइत उतपतिया हो रामा - अभिषेक भोजपुरिया\nआइल चइत उतपतिया हो रामा - अभिषेक भोजपुरिया\nसगरी बधार पियर लउकत बा, गेहूँ के बाली आपस में ठिठोली करत बा। मसुरी आ खेंसारी झनझना चलल बा। तिसी अपना माथ पर अवकात भर मोटरी उठवले दुर के मोसाफिर अस अपना मंजिल पर पहुँच के तलमला रहल बा। रहर के ढेढ़ी आपस में टकरा रहल बा आ एगो मधुर तान छेरले बा, जवन पछुआ के पीठे-पीठे दूर तलक जा रहल बा। जव भी पियरा चलल बा, जवन आपस में लड़ी के आपन दाना धरती के नेवान करा रहल बा। अपना उपरी छोर से किसान के आँखी के चमक देखी लेलस। देखि लेलस बनिहारन के देह के फूर्ती। एने किसान आ मजदुर अपना अंगुरी पर हंसुआ के दांत पिजावत बाड़ें।\nमौसम के मार के त पूछी मत। अगर भोरे-भोरे खेत में जाए के बा त एगो चदर अपना कान्ह पर ले के निकलीं। भोरे के ताकत दुपहरिया के आफत। राती के बिना ओढ़ना के सुत के त देखीं बारह बजे के बाद हाड़ हिला देवे वाला जाड़। भितरी सुती त मच्छर के चइता सुने के मिलेला। मच्छरदानी के सहारा होला त देहे देही कहाँ। गांवे-गांवे सभ कुछ बदलल जाला। मन मिजाज भी बदल जाला। एह बदलाव के शायदे केहू होई जे ना महसुस करत होई। जीव-जन्तु, किड़ा-मकोड़ा, चिरई-चुरूंग, घास-फूस, पेड़-पौधा सभ। दादी एकरा के चइतार कहेली।\nआम आ महुआ के कोंची आपस में मादकता पैदा करेला। माल-जाल गांछ-वृछ सभ आपन रोआं झार देला। ई सभ बदलाव एक दिन में थेड़े होला। ई सभ साल भर के जोगावल थाती ह जवन फगुआ के माथे आइल आ आ के लूटा गइल। पहिले पूस माघ आ फेर फागुन। शीतलहरी के साथे ई का! आलसपन आ गइल! फगुनाहटा हो गइल। दुपहरिया में त निष्चिंत दू मिनट बइठ के त देखीं, आंखी पर निंद के बोझा लदा जाला। अइसे फागुन हिन्दी महिना के अनुसार साल के अन्तिम महिना ह। बाकिर अन्तिम अस लागेला कहाँ। सभका मन में हुलास भर देला। रंग के उमंग सभका तन मन पर चढ़ा देला। साल भर के जोगावल, लुटावत चल जाला आ आगे बढ़ के चइत के स्वागत करेला आ माथ के बोझा चइत के माथ पर चढ़ा देला आ चइत भी फागुन से आपन पीठ थपथपावत ओकर बिदाई करेला।\nआही दादा ई का! काल्हू तले फगुआ गवात रहे, अबीर उरत रहे। तले आहो लाला पर ए रामा हो गइल। नया पुरान सरबेर हो गइल। फगुए पर ताल ना टुटल, ढोल झाल के साथे जवन समाज फगुआ गावत रहे उ ‘कंठे सुरवा होख ना सहइया ए रामा’ गंवे लागल। गावे वाला के साथे सुने वाला के भी ध्यान बिचलित ना होखे। ‘सदा आनन्द रहे एही द्वारे, मोहन खेले होरी हो’ से जवन गान बजान के शुरूआत होला उ आधा रात के बाद चइता में बदल जाला आ चइता के शुरूआत हो जाला। चइता दू लाइन से तीन लाइन आ कतना देर तले चलेला। परम्परागत चइता में लमहर दासतान ना चले। चइता साज समाज के साथे तीन बार चढ़ेला आ तीन बार उतरेला आ अन्त में हूंहकार बान्हत शंकर भगवान की जय बोलत समाप्त हो जाला। चइत के धून धरइला के ह खतम ना होखे। गांव-गिरान के रीति-नीति में जरूरत परेला। उ हरदम देवी देवता के गोहरावत रहेला। एही से उ चइता के भी शुरूआत करे से पहिले सुमिरन करेला-\n‘‘सुमिरिले ठंईया सुमिरिले माता भूईंया ए रामा,\nएही ठंईया होख ना सहईया कि चइता गाएब ए रामा।’’\nचइता में परेम आ शृंगार खूब देखे के मिलेला। एह परेम के मर्यादा के साथे भितरो के बात कहा जाला- ‘‘गोर गोर बांह में हरिहर हरहिर चुड़ी आ लिलरा पर के इंगुरी’’ के गीत सगरो गवाला। चइत में जिनगी अपना वेग में रहेला। अपनो मन के बात दोसरा पर फेंक के कहल सुनल जाला। राधा कृष्ण त एगो बहाना होले। उनकर नाम लेके आपन धड़कन गवाला। चइत में मरद मेहरारू अपना राज के बात कह देले आ ननद भउजाई के भी बात सुने के मिलेला-\n‘‘हम तोह से पुछिले ननदी सुलोचनी ए रामा,\nतोरा पीठिया ई धुरिया कहाँ से लागल ए रामा।’’\nभउजाई के बात के जबाब ननद के मूँह से-\n‘‘बाबा दुअरा नाचेला नेटुअवा ए रामा,\nभीतिया सटले ई धुरिया पीठिया में लागल ए रामा।’’\nचइता में सवालो जबाब चलेला। एक आदमी एक ताल त दोसर आदमी दोसर ताल। मरद मोका पावते मेहरारूओ के गुण गावेला आ गुण गवाई में आरा अलोता के भी बात कह देला। मेहरारू के सुनलो सुनावल काल कर देला। रात खानी के फरमाइस पचल ना आ भरल सभा में आ के कह देले-\n‘‘चुनरी लेआद पिया चोलिया सिया द,\nआरी आरी गोटवा लगा द हो बलमुआ चइता मासे।’’\n‘एहो रामा’ आ ‘चइता मासे’ एगो अलगे रंग जमावेला। चइता कटनी से शुरू हो के दनदनात दवनी तक चल जाला। चइता सभ संइतेला, जोगावेला आ फागुन ओरावेला। बाकिर चइत अइसे करो त कइसे? ओकरा सामने पुरा साल लउकेला। एह तरे से चइता ताक झांक तोपत उघारत, सहोरत बटोरत सभका से मिल जूल के रहे के सनेस देत चल जाला।


मनोजो तिवारी कैद हो गइलन बिग बॉस का घर में – Anjoria\nअक्टूबर 3, 2010 बिग बॉस, मनोज तिवारी\nभोजपुरी सिनेमा के मेगास्टार कहाये वाला आ भोजपुरी के मशहूर गायक मनोज तिवारी मृदुल “कलर” टीवी चैनल पर देखावल जा रहल बिग बॉस सीजन ४ खातिर बिग बॉस का घर में कैद हो गइल बाड़न. तीन अक्टूबर के एह रियलिटी शो के शुरुआत हो गइल बा.\nहिन्दुस्तान के सबले बड़ रियलिटी शो कहाये वाला बिग बॉस में मनोज तिवारी एगो खास रणनीति का तहत अपना के हिस्सा बनवले बाड़न. बतावल जात बा कि उनुका के एह शो के पहिलके सीजन से शामिल होखे खातिर तइयार करावल जात रहे बाकिर ऊ ओकर हिस्सा ना बनले. फेर सीजन टू आइल आ शिजन थ्रीओ आके चलि गइल बाकिर अबकी कुछ खास भइल आ मनोज तिवारी बिग बॉस सीजन चार के सदस्य बने के तइयार हो गइले आ अपना के बिग बॉस का घर में कैद करा लिहले.\nएह शो खातिर अपना के मानसिक रुप से तइयार करे खातिर मनोज तिवारी आपन सगरी मोबाइल फोन एक हफ्ता पहिलही से बन्द कर दिहले आ एकान्तवास में चल गइले. बतावल जात बा कि एह शो का माध्यम से मनोज तिवारी बिहार आ यूपी के छवि निखारे, भोजपुरी कला आ संस्कृति के बढ़ावा देबे, भोजपुरी भाषा आ संगीत के प्रचार करे के काम करीहें. उनका माध्यम से भोजपुरी भाषा का मिठास से दुनियो परिचित होखी. कहल जात बा कि अगर भोजपुरिया लोगन के प्यार मिल गइल त अबकी के बिग बॉस भोजपुरिये होखी.\nमनोज तिवारी एहसे पहिले ९ एक्स चैनल के शो चक दे बच्चे के संचालन कइले रहुवन जवन ओकर दुसरको सीजन ले कइले आ ऊ शो अपना जमाना में शिखर छू लिहले रहुवे. ओकरा बाद महुआ चैनल के सबले लोकप्रिय शो सुर संग्राम के संचालन कइले जवन आजु अपना दुसरको सीजन में लोकप्रियता के चार्ट में टॉप पर बा\nआ दुसरको सीजन के संचालन उहे करत बाड़न. बिग बॉस में शामिल होखला खातिर भोजपुरी जगत उनका के बधाई दिहले बा आ खुशी से गदगद हो गइल बा.\nOne thought on “मनोजो तिवारी कैद हो गइलन बिग बॉस का घर में”\nअक्टूबर 4, 2010 को 2:22 अपराह्न पर\nतीन रे महीनवा के ,मिलल वनवाशावा से\nहोखिह ना तनिको ,उदाश ‘मृदुल’ भईया !\nजुझीह तुफानावा से ,बदरी बेयारावा से\nभोजपुरिया होखे ना, हताश ‘मृदुल’ भईया !\nबिग बॉस के घरवा में ,सभेके धेयानावा हो\nबनिके के निकलीह, तू खाश ‘मृदुल’ भईया !


हर कोई हो गइल बा सुशील सिंह के दिवाना – Anjoria\nसिनेमा भोजपुरी के चर्चित सितारा सुशील सिंह के सिक्का आजुओ फिलिमन में खूब चल ता. एह बेहतरीन सितारा के फिलिम ‘जीना तेरी गली में’ आजुकाल्ह बिहार में सफलता के परचम लहरावत बिया. एह फिलिम में सुशील सिंह के भूमिका देख सबही उनुकर दिवाना हो गइल बा. एह फिलिम के सफलता से खुश सुशील सिंह के कहना बा कि राजकुमार पांडे जब उनुका के भूमिका सुनवले रहलें त सुशील तुरते मान गइल रहलें आ एह बात के खुशी बा कि फैसला सही रहल.\nबतौर नायक आ खलनायक आपन अलगे पहचान बनवले सुशील सिंह जल्दिए अनिल सम्राट के फिलिम ‘प्रतिज्ञा-2’ में खलनायक के रूप में नजर अइहें.\nबिहार के गलियन पर रिंकू घोष काबिज बाड़ी


बतकुच्चन  – ८९ – Anjoria\nबबुनी ससुरा ना जाली मने मने गाजेली. भोजपुरी के ई कहाउत आजु कुछ राजनीतिक गोलो पर सही बइठत लागत बा. देश के बड़का पंचायत में दू गो गोल विदेशी किराना बाजार के विरोध कइला का बावजूद ओकरा के आवे से रोके के मौका पर भाग परइले. बहाना बना लिहल गइल सांप्रदायिकता के छूत से बाचे के. अलग बाति बा कि ई लोग कबो ना कबो भाजपा भा जनसंघ का संगे सरकार के मलाई काट चुकल बा. अब ससुरा जाए के नइखे त मने मन गजला के जरूरत का बा. हालांकि भाजपा एह लोग के समुझावे के कोशिशो कइलसि कि अरे बाबा सरकार नइखे गिरे वाला, बस विदेशी किराना के मामिला रूक जाई. लेकिन पता ना सरकार क लगे अइसन कवन चाभी बा जे एह लोग के झुनझुना जस बजावत रहेले. आ जब करेजा में दम ना रहल त बगइचा में डेरा डलला के जरूरते का रहल. चुपचाप रह जाइत लोग. दमड़ी के चमड़ी गइल कुकुर के जात चिन्हाइल वाला कहाउत ना होखीत. जनता त जानते बिया जइसे हमेशा जानत रहेले बाकिर ओकरो असल मौका पर बिछला जाए के आदत पड़ल बा. एन चुनाव का मौका पर जात पर, बात पर, नेतवन के नाम पर लोग के बहके के आदत बा.\nबतकुच्चन के गैर राजनीतिक राखे के हर कोशिश का बावजूद कबो कबो हमहू बहकिए जानी. काहे कि राजनीति आजु जीवन के हर इलाका में घुस गइल बा. पहिले बाहुबली नेतवन के जितावत रहले अब खुद ही जीते लागल बाड़े. जे साफे कहेलें कि खोखीं बाकिर खोंखियाई मत. अपना मन के भँड़ास निकाले ला त इजाजत बा बाकिर सामने वाला पर दाँत नोह देखावे, खोंखियाए के इजाजत नइखे. राजनेता जनता के राह में काँट बिछावत जाले आ जनता जे बा कि ओकरे के बीछे में लागल रहेले. ना उनकर बिछावल रूके ना इनकर बीछल. बिछावल त बिछवनो जाले भा कहीं त बिछवला का चलतही ओकर नाम बिछावन पड़ल. बिछावन बिछइला आ बिछलाह पर बिछलाइल अलग अलग होला हालांकि दुनु में आदमी पटा जाला. एगो पर आराम मिलेला दोसरका पर चोट.\nहँ त बात होत रहुवे काँट बिछवला के. अब शायदे केहू होखी जेकरा काँट के मतलब ना मालूम होखी. काँट आ काँटी दुनु गड़ेला भा गड़ावल जाले बाकिर कँटिया जे बा कि फँसावल जाले. कँटिया मारलो जाला. दोकान पर तौले में काँटी मारल जाले त बिजली के लाइन पर कँटिया फँसा के बिजली चोरावल जाले. फसल कटाई के काम कटिया कहाले. धान चाउर दाल के कुटाई होला. कबो कबो मारोपीट में कुटाई के इस्तेमाल क लिहल जाले. कुटलो से मन ना भरे त पिसाई कर लिहल जाले. कड़ा से कड़ा चीज के धूरा बना दिहल जाला कुटाई पिसाई से. धूरा पावडरो जइसन चीझु के कहाला आ धूरी पर लगावल एक्सलो के. धूरा जवना पर जब कुछ घूमत होखे आ ऊ खुद धुरी पर से हटत ना होखे. याद पड़ गइल कबीर के दोहा कि, चलती चक्की देखि के दिया कबीरा रोय, दो पाटन के बीच में साबित बचा न कोय. बाकिर कहल जाला कि कबीर के बेटा कमाल साचहू कमाल के रहल. एही बात के ऊ एह तरह कहलसि कि, चलती चक्की देखि के हँसा कमाल ठठाय, कील पकड़ कर जो रहे कबो ना पीसा जाय. जे लोग पुरनका जमाना के जाँता देखले होखी ओकरा ई बात मालूम बा कि कील भा धूरा के लगे वाला अनाज ना पिसाव. उहे पिसाला जे कील से बहकि के दू पाटन का बीच में चल गइल. अब देखीं एकही बात के दू जने दू तरह से देखले आ ओकरा के बढ़िया से समुझाइओ दिहले. गिलास आधा खाली बा कि आधा भरल बा एकर फैसला आजु ले ना हो सकल. अलग बात बा कि केहू ई जाने के कोशिश ना कइल कि गिलसवा आधा भराइल रहे कि कवनो आदमी ओकरा के अधिया दिहले रहे?


अब बहस एह पर कि मोदी सरकार भाजपा के बहुमत वाली होखी कि एन डी ए के बहुमत वाली – Anjoria\nअप्रैल 27, 2014 चुनाव, दयानंद पाण्डेय, नरेन्द्र मोदी, लोक कवि अब गाते नहीं\n– दयानंद पाण्डेय\nएक बार का, हज़ार बार मान लेत बानी भा निश्चिते मान लेत बानी कि नरेंद्र मोदी कुछ अउर ना आर एस एस के बिसात पर एक मामूली मोहरा हउवन. इहो मान लेत बानी कि उनकर पुरनका चेहरा सांप्रदायिकता के पाँक में सनाइल बा. गुजरात के ‘नरसंहारो’ उनुके नाँवे दर्ज बड़ले बा. आ इहो कि मोदी एगो लड़िकी के जासूसी करवडलन. इहो कि अपना मेहरारू जसोदाबेन के छोड़ दिहलन. एक बार का हज़ार बार इहो मान लेत बानी कि मोदी मीडियो के खरीद लिहले बाड़न आ मीडिया के पोसुआ कुकुर बना लिहले बाड़न.\nत का बस इहे सब मोदी के एतना लोकप्रिय बना दिहलसि ?\nत मुस्लिम तुष्टीकरण, जातिवादी राजनीति अउर कांग्रेस के एकवंशी शासन, सोनिया राहुल के रिमोट से चलत मनमोहन सरकार के अंतर्विरोध, कमरतोड़ मंहगाई अउर सुरसा जस पसरल भ्रष्टाचार मोदी के एह तरह खड़ा करे में का कवनो भूमिका ना निभवलसि ? जाने काहे दु राजनीतिक टिप्पणीकार आ राजनीतिक पार्टी सब ई कहे से परहेज करत बाड़े. बाकिर एगो कड़ुआ सचाई इहो बा कि मुस्लिम तुष्टिकरण के राजनीतिए मोदीे के राजनीति खातिर एगो बड़हन कालीन बिछा दिहलसि. चउतरफ़ा मोदी विरोध मोदी के एह कदर अजेय बना के खड़ा क दिहलसि आ अब मोदी विरोध खिसियाइल बिलइआ खंभा नोचे वाला कहाउत में बदल गइल बा. कुछ धर्मनिरपेक्ष ताकतन के अति विरोध आ लफ़्फ़ाज़ी मोदी के उ ताकत दे दिहलसि जवन ताकत उनुका के आर एस एसो ना दे पावत रहुवे. लगभग सगरी राजनीतिक पार्टी, इहाँले कि खुद भाजपो जवना तरह के मुस्लिम तुष्टीकरण के राजनीति में लथपथाइल बाड़ी सँ. एगो राजनीतिक बीमारी मोदी के अइसन कद दे दिहलसि अब मोदी एगो राजनीतिके ना, एगो प्रतिमान बन मोदी फ़ोबिया बन चलल बाड़न. का भितर, का बाहर तमाम स्पीड ब्रेकर, बैरियर, बाधा आ हिच के एह चुनाव में मोदी के बदलैन केहू खोजलो नइखे भेंटात.\nत काहें ?\nत का भारत के राजनीति ए ह कदर बंजर हो गइल बिया ?\nएकर पड़ताल केहू काहे नइखे कइल चाहत ? करत काहे नइखे? मोदी के खिलाफ़ धर्मनिर्पेक्षता के बीन बजवला, एगो लड़िकी, एगो मेहरारू के आड़ लिहलो अब केहू का कामे नइखे आवत. ई त ठीक बा बाकिर कवनो राजनीतिक व्यक्तित्वो मोदी का नियरा आ के काहे नइखे खाड़ हो जात ? बड़-बड़ आडवाणी बह गइले. मुरली मनोहर जोशी, जसवंत सिंह बह गइले. राहुल, प्रियंका आ सोनिया गांधी के घिघ्घी बन्हा गइल बा. मनमोहन सिंह त एकदमे लापता हो गइल बाढ़न. मुलायम, मायावती, जयललिता, ममता, नीतीश कुमार वगैरह सब जने फ़िलर बन गइले.\nअच्छा त अरविंद केजरीवाल?\nनिश्चिते अरविंद केजरीवाल मोदी का नाक में दम भर सकत रहलें. सिर्फ़ नाक में दमे ना कर सकत रहले बलुक मोदी के राजनीति पर लगामो लगा सकत रहले. आ बहुते संभव रहे कि उ मोदी ला एतना खाली जगह बनही ना देतें. आ मोदी के कद अइसन ना बन पवले रहीत. बाकिर अब आजु का तारीख में कांग्रेसिया डिप्लोमेसी में अझूरा के उ दगाइल कारतूस बन गइल बाड़न. रामगोपाल यादव के शब्दन में कहल जाव त अब उ एगो राह भटक मिसाइल बन गइल बाड़न. एगो समय उहो रहुवे जब भारत का राजनीति में अरविंद केजरीवाल एकदम ताजा हवा बन के आइल रहले. लागत रहे कि उ सचमुच कुछ कर देखइहें. बाकिर उनकर अनुभवहीनता आ उनकर बछड़-उत्साह सगरी गुड़ गोबर क दिहलसि. बेजा उत्साह में उनका बुझइबे ना कइल कि दिल्ली पूरा राज्य ना ह, उनुका बहुमत नइखे मिलल आ कि कांग्रेस अपना विरोधियन ला लाक्षागृह बनावे के पुरान एक्सपर्ट हियऽ. उ इहो भूला गइलन कि अबे हाले में अन्ना हजारे आ रामदेव के आंदोलन कांग्रेस अपना डिप्लोमेसी में डकार गइल बिया त उ कवना खेत के मूरई हउवन?\nदोसरे उनका सरकार के अनेरियापन, सोमनाथ आ राखी बिड़लान जइसन मंत्री उनकर अलगे किरकिरी करवलसि. असमय सरकार छोड़ के भगोड़ा करार क दिहल गइलन से अलगा. लोकसभा में बइठे के उनुकर लालसा आ हड़बड़ी उनुका राजनीतिए प ना बलुक उनुके बहाने जनता के देखल साफ सुथर राजनीतिओ प पानी फेर दिहलसि. अब अरविंद केजरीवाल के विफलता एगो बड़हन सूनापन खड़ा क दिहलसि कवनो नया राजनीतिक बदलैन ला. आ अब रउरा मानीं भा मत, सांप्रदायिक होखीं भा सेकुलर, अब ई मान लीं कि अपना तमाम खामी आ खूबियन का साथ नरेंद्र मोदी भारतीय राजनीति के एगो नया वैकल्पिक साँच हो गइल बाड़ें.\nबाकिर अजब मंजर बा एह घरी. मोदी विरोध आ मोदी समर्थने में दुनिया जीयत बिया. अउरियो गम बा जमाना में मोदी का सिवा ! एगो मोदी से जनता के एतना मुहब्बत, एतना समर्थन आ कुछ लोग के मोदी से एह कदर नफ़रत, एतना खुन्नस! का कहे के बा ! जाने का बा कि कुछ लोग के मोदी के बाउरो बात नीक लागत बा त कुछ लोग के मोदी के नीमनो बात बाउर लागत बा. या इलाही ई माजरा का बा ! अजबे बा इहो कि जे लोग धर्म, ब्राह्मण, काशी वगैरह से नफ़रत करते रहे आजु उहे लोग एही धर्म, ब्राह्मण, काशी वगैरह से निरंतर देश बचा लेबे के दम भरत बाड़ें. उनुका के ओकर ताकत बतावत बाड़ें. मोदी बाड़ें कि एह लोग का छाती प एहनीए के लफ़्फ़ाज़ी का चलते सवार बाड़न. काश कि ई लोग समय रहते कांग्रेस के भ्रष्टाचारी नीतियन, महगाई अउर अनाचार के खिलाफ़ो लामबंद भइल रहतें त मोदी से देश के बचावे ला एह लोग के एह कदर हांफे के ना पड़ीत. मोदी आ चुकल बा आ ई लोग तेली के बैल लेखा आंख अउर दिमाग पर पट्टी बन्हले अबहियों धर्मनिरपेक्षता के जुगाली में जोताइल पड़ल बाड़ें. मोदी विरोध अब खिसियाईल बिलइया खंभा नोचे में बदल गइल लउकत बा. केहू माने भा ना आजु के सचाई इहे बा. काशी में नरेंद्र मोदी के नामांकन जुलूस त न भूतो, न भविष्यति के तौर पर दर्ज हो गइल बा. कांग्रेस के लोग भा तमाम अउर लोग मोदी के कवनो कीमत प नइखे चाहत, तबहियों. खैर, अब ई एगो बीतल बहस बा.\nअब नया बहस ई बा कि मोदी के सरकार बनल त तय बा बाकिर ई मोदी सरकार भाजपा के बहुमत वाली होखी कि एन डी ए के बहुमत वाली. जवनो होखे. मोदी सरकार से दू तीन गो चीज़ त सचहूं ठीक हो जाई, ई पक्का बा. जइसे कि कश्मीर समस्या ते निश्चिते मोदी निपटा दीहें. काहे कि कश्मीर समस्या निपटावे ला जवना सख्ती के दरकार बा उ मुस्लिम तुष्टीकरण में लागल कवनो सरकात त कतई ना कर सके. आ कांग्रेस त हरगिजे ना. अलगाववादी नेतवन के सुर देखीं कि अबहियें से बदले लागल बा. बलुक पाकिस्तान से लगवले अमरीका ले के सुर बदल गइल बा. अमरीकी अखबार त नरेंद्र मोदी के तुलना अमरीकी राष्ट्रपति रोनाल्ड रीगन से करे लागल बाड़ें.\nदुसरका जवन बड़ बात कहले बाड़े मोदी कि उ संसद के अपराधियन से मुक्त करा दीहें. एकरा ला जीत के आइल सांसदने के शपथ पत्र में दिहल जानकारिए के उ सुप्रीम कोर्ट के मार्फ़त कमेटी बनवा के जँचवा के तुरते कार्रवाई करीहें.उ सांसद भले भाजपे के काहे ना होखे. ई बहुते जरूरीओ बा.\nतिसरका खास बात जवन मोदी काशी में नामांकन भरे का बेरा दिहल बयान में कहलन. गंगा साफ करावे वाली बात. साबरमती साफ करावे के हवाला उ दिहबे कइलन. गंगे के बहाने तमाम अउरियो नदी साफ होखीहें स. मुसलमानो ला उ पसीजले आ बतवले कि जइसे गुजरात में पतंग बनावे वालन के व्यवसाय खातिर बहुत कुछ कइलन. कि पतंग व्यवसाय पैतीस करोड़ से बढ़ के सात सौ करोड़ के हो गइल बा. त उ काशी के बुनकरो ला बहुत कुछ करीहें. तबहियों एक बात त तय बा कि मुस्लिम मतदाता त मोदी के पक्ष में तबहियों नइखन आवे वाला ई पूरा से तय बा मोदी के डर मुसलमानन का दिल से जाे वाला नइखे जल्दी. जइबो करी त मुस्लिम वोट के चूल्हा पर रोटी सेंके वाली पार्टी जाए ना दीहें सँ. मोदी के खराब रिकार्ड अपना जगह बा बाकिर तबहियों कुछ टिप्पणीकारन के मानना बा कि मोदी के तमाम विरोध का बावजूद मोदी के बात पर यकीन कइला के जरूरत बा. देश के आगे बढ़ावे ला कड़वाहट भूला के आगे त बढ़ही के पड़ी. जर्मनी में हिटलर के इतिहासो भूला के लोग आगे बढ़ल बा.\nहिंदुस्तानो के जर्मनी का राह चले देबे में कवनो हरज नइखे. शैलेंद्र एगो भोजपुरी फ़िलिम ‘हे गंगा मैया तोहे पियरी चढ़इबों’ ला गाना लिखले रहलें जवना के चंद्रगुप्त के निर्देशन में लता मंगेशकर गवले रही : ‘हे गंगा मैया तोंहे पियरी चढ़इबो, सैयां से करि द मिलनवा हो राम !’ त अबहीं सौ सवालनमें एक सवाल बा कि का गंगा मईया के बुलावा प काशी आइल नरेंद्रो मोदी के गंगा मईया का उनुका सईंया से मिलवा दीहें? अउर कि उ उनका के प्रधान मंत्री बनवा दीहें ? अबहीं त मदन मोहन मालवीय के मूर्ति समाजवादी पार्टी अउर कांग्रेस के लोग धो दिहल ई कहि के कि मोदी ओकरा के माला पहिरा के अपवित्र कर दिहलन. त का उ लोग विवेकानंद अउर पटेल के मूर्तिओ ले गंगाजल आ दूध से धो के पवित्र ना करी ? आ का कि अगर मोदी जीत गइलन काशी से त का उ पूरा काशीए गंगाजल से धोईहें ? आ जे धोवबे करीहें त भला कइसे? अबहीं त आलम ई बा कि मोदी मंदिर के बात नइखन करत, ना ही हिंदू मुसलमान के. बाकिर सेकूलर कहाए वाली पार्टिए सब, कांग्रेस, सपा, बसपा वगैरहे हिंदू मुसलमान के माला फेरत बाड़ी सँ. ई नज़ारा ठीक वइसने बा जइसे कबो पश्चिम बंगाल में जब नंदीग्राम, सिंगूर घटत रहे तब ओहिजा के वामपंथी सरकार मज़दूरन का खिलाफ़ खाड़ रहुवे आ तृणमूल कांग्रेस अउर भाजपा जइसन पार्टी सब मज़दूरन का साथे खाड़ रहली सँ.एह चुनावो में उहे बात जइसे दुहरावल जात बा कि अयोध्या, मथुरा, काशी के नारा देबे वाली भाजपा के नेता नरेंद्र मोदी काशी में रहियो के विश्वनाथ मंदिर आ मस्जिद के बात नइखन करत आ समाजवादी पार्टी के लोग मदनमोहन मालवीय के मूर्ति गंगा जल से धो के पवित्र करत बा. का त मोदी माला पहिरा के ओकरा के अपवित्र क देले बाड़न. कबो बड़े गुलाम अली खां गवले रहले आ बिस्मिल्ला खां बजवले रहले उहे दादरा जाने काहें याद आवत बा : ‘का करुं सजनी आए न बालम !’ कम से कम सत्ता त अइसे नइखे आवे वाली दोस्त लोग ! रउरा लाख गावत रहीं आ गंगाजल से मूर्तियन के पवित्र करत रहीं. देश के राजनीति अब बदल गइल बा. भारत में धर्म आ जाति-पाति एक निर्मम सचाई ज़रुर बा बाकिर निर्णायको होखे ई कतई ज़रुरी नइखे. नरेंद्र मोदी के नईकी राजनीति फ़िलहाल एही राह प बा. अब रउरा नरेंद्र मोदी के फ़ासिस्ट कह लीं, तानाशाह कह लीं भा सांप्रदायिक भा हत्यारा ! जनता सुने वाली नइखे. कम से कम एह चुनाव में. उ अबकी के चुनाव मंहगाई अउर भ्रष्टाचार के मुकाबिल विकास अउर रोजगार के सपना से तउले जात बिया.\nआँख खोलीं आ गंगा के किनारे उगत एह सूरज के प्रणाम करीं, मत करीं ई रउरा प बा. बाकिर सूरज डूबत बा कृपा क के ई कहला से बाच सकीं त बाचे के कोशिश करीं. जनता त अपना फ़ैसले के चश्मा आ तरजूई दुनू बदल लिहले बिया. रउरो बदलीं. आ हँ, आपन विरोध ज़रुर जारी राखीं जेहसे कि ई आदमी अपना तानाशाही से बाज आवे!\nई लेख दयानंद पाण्डेय के ब्लाॅग से अनुवाद कइल गइल बा.\nOne thought on “अब बहस एह पर कि मोदी सरकार भाजपा के बहुमत वाली होखी कि एन डी ए के बहुमत वाली”\nअप्रैल 27, 2014 को 6:59 अपराह्न पर


१४ सितम्बर के सगरी हिन्दुस्तान में देखावल जाई ‘गंगादेवी‘ – Anjoria\nनिर्माता दीपक सावंत आ निर्देशक अभिषेक चड्ढ़ा के फिलिम ‘गंगा देवी‘ १४ सितम्बर से सगरी हिन्दुस्तान में एके साथ रिलीज कइल जाई. दक्षणा फिल्म्स के बैनर तले बनल एह फिलिम ला दर्शक ढेरे दिन से तिकवत बाड़ें. एहमें बिग बी आ जया बच्चन के अलावा दिनेशलाल यादव ‘निरहुआ’, पाखी हेगड़े, गिरीश शर्मा, अवधेश मिश्रा अउर विनय बिहारी मौजूद बाड़ें. साथही एही फिलिम से गुलशन ग्रोवरो पहिला बेर भोजपुरी दर्शकन के सोझा होखीहें.\nफिल्म निर्माण बेशक एगो कला ह, लेकिन निर्माता दीपक सावंत हमेशा से सामाजिक सरोकारन से प्रेरणा ले के फिलिम बनावत आइल बाड़ें. इहे वजह बा कि मराठी भाषी होखला का बावजूद ऊ समाज के ओह तबका के अपना फिलिम के केंद्र में रखलन जहँवा सामाजिक बदलाव के सबले अधिका ज़रूरत बुझाला.\n‘गंगा’ आ ‘गंगोत्री’ बना चुकल दीपक सावंत के अगिला भोजपुरी फिल्म हवे ‘गंगादेवी’. एह फिलिम का कहानी में महिला आरक्षण के मुद्दा केन्द्र में बा. आरक्षण का बावजूद औरतन के हैसियत जस के तस बा आ आजुवो उनुका आपन वाजिब हक हासिल नइखे. निर्माता दीपक सावंत आ निर्देशक अभिषेक चड्ढ़ा ‘गंगादेवी’ के जरिए महिला आरक्षण राजनीति पर कड़ा चोट मरले बाड़ेंॆ सिनेमा भोजपुरी के मौजूदा चलन से अलगा हटके बनल एह उद्देश्य प्रधान फिल्म में कहानी आ किरदारन के बेहतरीन तरीका से पेश कइल गइल बा.